qundao/data-zh-poetry huggingface dataset:
过富春
作者：陈伯康
朝代：明

好山犹记富春名，碧嶂清波满县城。越树遥连鱼浦暝，浙江低入海门平。客星寂寞千年事，仙棹夷犹此日情。试问吴侬学吴语，涌金门外好听莺。
过洛阳
作者：陈伯康
朝代：明

甲马营中紫气消，铜驼巷陌草萧萧。何人共看天津月，杜宇无声夜寂寥。
过淮北
作者：陈伯康
朝代：明

长淮岸北驻征骖，山色回看净若蓝。为问故乡何处是，三千里外隔江南。
送代北镇抚沈将军
作者：陈伯康
朝代：明

代北山南十八州，雁门关顶四时秋。沈郎带眼浑依旧，领得千军紫塞游。
重过草亭
作者：陈伯康
朝代：明

池上柳枝新种得，丝丝金缕曳春晖。乐天老去风流减，懒看飞花上舞衣。
铜爵台
作者：陈伯康
朝代：明

邺中高台铸铜爵，碧瓦朱甍照城郭。东风吹上綵云高，君王不爱宫中乐。年年游幸朝复暮，夕阳忽在西陵树。舞影歌声逐水流，芳草萋萋迷辇路。穗帷尊酒空泪频，征西曩是英雄人。生前已敢无天命，死后终知有鬼神。君不见关中魂魄犹思沛，莫向西陵呼万岁。
铜爵台
作者：陈伯康
朝代：明
体裁：古风

邺中高台铸铜爵，碧瓦朱甍照城郭。东风吹上綵云高，君王不爱宫中乐。年年游幸朝复暮，夕阳忽在西陵树。舞影歌声逐水流，芳草萋萋迷辇路。繐帷尊酒空泪频，征西曩是英雄人。生前已敢无天命，死后终知有鬼神。君不见关中魂魄犹思沛，莫向西陵呼万岁。
阮山寺
作者：陈伯康
朝代：明

阮郎旧隐青山里，故宅如今是佛家。似有天人散花雨，若为溪女饭胡麻。南湖秀色明春树，西崦晴光剩晚霞。老衲每谈因果事，红尘沧海使人嗟。
陶渊明田居
作者：陈伯康
朝代：明

吾慕陶徵君，拂衣轻去就。栖鸟恋旧林，归云忘出岫。巾车返柴荆，环堵植松柳。东皋课种苗，南山歌种豆。田父时过门，葛巾与漉酒。五斗愧折腰，浮名果何有。
饯中书写诰赵彦珍
作者：陈伯康
朝代：明

奉天锦诰出黄麻，五色晴云绚紫霞。綵笔承恩香染处，掖垣初日上葵花。
鸿门宴
作者：陈伯康
朝代：明

鲍鱼吹腥秦失鹿，大蛇中断神媪哭。函谷泥丸一旦开，轵道降人帝车覆。江东子弟空八千，入关有约如王言。三章约法慰父老，鸿门一宴聊殷勤。项庄酒酣拔剑舞，屠狗壮士怒裂眦。腰间宝玦空三回，君王不忍徒为尔。夜游霸上杯不胜，几踏虎尾行春冰。孰知大运终四百，事有天定非人能。咸阳宫殿火三月，玉斗无声楚歌歇。霸业萧条王业成，楚汉兴亡两分辙。
分守到廉州途中书事
作者：陈伯献
朝代：明
体裁：七言律诗

计日星轺度远岑，西风旅思费长吟。山多不碍归家梦，地僻长悬恋阂心。岭外草黄生毒瘴，海门日出破层阴。还珠合浦留清誉，谁识遗殃直到今。
登雨花台
作者：陈伯献
朝代：明
体裁：七言律诗

带郭林峦属上方，宝幢说法事茫茫。荒台僧去天花尽，古殿春来贝叶香。烟散江关开楚越，规馀碑志认齐梁。铭新泉洌能留客，细炷炉熏话日长。
赠黄处士诗
作者：陈伯蕃
朝代：明

峨峨万仞冈，磊磊千寻石。泠泠百丈泉，幽幽隐士宅。隐士夫如何，逃名而晦迹。岂乏英雄姿，矢志在松柏。空谷多秋风，须眉一夜白。有酒不盈樽，有几不盈尺。念无天下士，中怀常愤迫。孤虹贯长天，如或见衷赤。予自远方来，邂逅快所获。相将出白云，相对谈今昔。今昔事既殊，怆然起痛惜。东山未为大，西山宁为窄。
宫怨
作者：陈佐
朝代：明
体裁：七言绝句

几回飞梦到昭阳，梦断依然隔渺茫。起立苍苔罗袜冷，玉阶昨夜有微霜。
杂诗三首·其一
作者：陈体文
朝代：明
体裁：古风

林间慈鸟鸟，哺母声呜呜。城上双鸱枭，破巢还啄雏。韝鹰饱食肉，劲翮翻平芜。不击城上鸱，但击林间乌。
杂诗三首·其三
作者：陈体文
朝代：明
体裁：古风

明镜不在远，妆台当目前。只言他人媸，长谓自己妍。人亦不能别，镜亦不能宣。遂使效颦子，翻希惑者怜。
杂诗三首·其二
作者：陈体文
朝代：明
体裁：古风

汉家有通儒，穷经三十年。腰下解尺组，囊中无一钱。出门逢高车，呵者当其前。问之彼为谁，牧儿新助边。
九日台郡尊张华宇招饮登城南金紫峰
作者：陈侯周
朝代：明

城上高峰接翠微，峰头秋色自依依。天空籁应诸岩响，日落江横匹练飞。欲插茱萸须尽兴，因耽竹叶且忘归。使君赖有如渑酒，何用长吟待白衣。
偕贺邑公张吴二生阅武郊外
作者：陈侯周
朝代：明

积雨方新霁，天河欲洗兵。旌旗开曙色，铙鼓杂秋声。共享椎牛乐，谁歌饮马行。书生当献赋，莫浪请长缨。
登白岳
作者：陈侯周
朝代：明

白岳峰头翠色环，倚天楼阁有无间。岩泉作雨寒潭静，古树眠云石洞閒。贝阙晚烟浮远黛，玉炉朝霭绕前山。天门咫尺苍茫外，谁得清风纵往还。
除夕寓海昏
作者：陈侯周
朝代：明

忽忽天涯又岁除，萧然牢落叹离居。楼头笛韵堪催酒，云外鸿飞不系书。春到他乡悲旅食，心悬故国忆鲈鱼。残编掩罢寻归梦，一枕三更两载馀。
上林白兔
作者：陈允升
朝代：明
体裁：七言绝句

瑶光冷艳玉珑璁，携得天香下碧空。为听云英呼捣药，误来禁苑晓烟中。
六桥
作者：陈允升
朝代：明
体裁：七言绝句

烟柳霏霏绿树丛，六桥春色有无中。只今夜半西湖月，一片空明漾玉虹。
善权洞
作者：陈允升
朝代：明
体裁：六言诗

山深不见人迹，林密惟闻鸟鸣。洞里石床丹灶，松间云影樵声。
幽亭啜茗望巾帻山
作者：陈允升
朝代：明
体裁：古风

望望巾帻山，日夕生云气。林际双浮屠，霭霭蒸云蔚。半亩莳园蔬，引泉频灌溉。浅碧泛云芽，冷冽湔肠胃。幽亭趺坐时，静观觉禅味。
幽兰
作者：陈允升
朝代：明
体裁：古风

深谷有幽兰，未能离丛棘。飘飘发古香，冉冉垂秀色。弃之既不忍，欲佩何由得。所以泽畔人，行吟心恻恻。
春日荒村即事
作者：陈允升
朝代：明
体裁：六言诗

昼静寥寥犬吠，村荒寂寂春晖。雁落平芜远近，蝶随花影翻飞。
杂咏二首·其一
作者：陈允升
朝代：明
体裁：七言绝句

种玉谁家吐雪姿，偏将幽淡独称奇。武陵樵客应难识，却认残梅恋故枝。
杂咏二首·其二
作者：陈允升
朝代：明
体裁：七言绝句

轻染鹅黄薄薄裳，仙风惯学道家妆。卷舒似合行藏志，留向秋风取次芳。
治平山房
作者：陈允升
朝代：明
体裁：七言绝句

朝来风雨正凄凄，怅望烟波云树低。读罢离骚閒伫立，青青芦叶鹧鸪啼。
登缥缈峰观落照
作者：陈允升
朝代：明
体裁：七言绝句

洞庭一望水空濛，万丈高峰俯玉虹。最是登高奇绝处，却疑身在白云中。
碧浪湖
作者：陈允升
朝代：明
体裁：七言律诗

城外烟波浸碧天，城头烟火万家连。中流塔影浮寒玉，隔岸风光入画船。一片松云归独鹤，千秋俎豆列三贤。由来问俗多淳朴，不似西湖竞管弦。
秋日苦雨
作者：陈允升
朝代：明
体裁：五言律诗

秋水渐浮堤，青禾白鹭栖。祝篝空有意，抱瓮已无畦。蛩欲依人诉，鸠偏逐妇啼。不堪翘首望，天际湿云低。
秋柳
作者：陈允升
朝代：明
体裁：七言律诗

陌上寒烟销柳条，几株残缕况飘飖。章台旧梦羞蛾黛，绣阁深歌怯舞腰。驿路秋高忘折赠，灞桥月白怨征轺。封侯莫遣还相忆，来日东风信未遥。
舟中还自长安怀玉峰诸友
作者：陈允升
朝代：明
体裁：五言律诗

怅望无多日，回桡已九秋。遥天喧野鹤，急水泛闲鸥。朗月思玄度，清狂忆子猷。客情无可道，愁对荻花洲。
七星拱秀
作者：陈元藻
朝代：明
体裁：七言律诗

峰峦罗列翠峥峥，遥望白榆影渐横。夜静明河连剑气，秋深湛露缀晶英。凌空万点珠玑合，作镇千年海岳清。何处天风吹两腋，振衣足下彩云生。
东海波恬
作者：陈元藻
朝代：明
体裁：七言律诗

稽天巨浸浴初阳，万籁无声广漠乡。已便舟航通职贡，兼同河洛献祯祥。芳洲雁侣随来去，远浦渔歌任抑扬。八节均调驯海若，风幡不必树东方。
西湖翠拥
作者：陈元藻
朝代：明
体裁：七言律诗

六桥歌舞昔喧阗，泛此情怀亦渺然。绝壁何来飞暮雨，遐荒未信困炎天。千层黛色如屏列，万顷澄波似镜悬。乍向旗亭沽美酒，鲜鳞又上钓鱼船。
雷冈耸异
作者：陈元藻
朝代：明
体裁：七言律诗

英山霹雳剖神胎，庙祀千年亦怪哉。鼓荡阴霾平野尽，驱驰闪电远天开。轩星自是长为镇，石室何须更避雷。百里试听声乍震，满空霖雨逐潮来。
与客问答即事
作者：陈元谦
朝代：明

忽有故乡客，长跪授素书。云自故乡来，意气若踌蹰。颜面带风霜，坐立转籧篨。再拜问乡人，故乡今何如。请言亲戚故，田里几莱污。丘垄何人守，族属宁有无。桴歌今鸣否，徵求苛与纾。乡人发长叹，置茶坐之隅。再拜复主人，故乡不可居。坟陇既芜没，宁复识廛区。邻巷鲜故人，族里半丘墟。昔时游广寮，今为官路衢。御史按行部，停午无藜蔬。羽檄流星至，阖城点兵夫。楼堞排门守，跬步焉敢踰。或然点不到，罚金尽锱铢。春燕巢林木，狼虎吼故庐。富室髡城旦，耕农废犁锄。主人聆客言，涕泗交涟洳。离乡十馀载，陆沉何须臾。族戚悲零落，交亲日以疏。归鸟无宁翼，游鬣将安舒。慇勤谢乡人，勿复更欷歔。
逍遥岩
作者：陈元谦
朝代：明

连峰积古铁，芳草戴层巅。岩洞入窈窕，阶磴上寅缘。回飙荡林气，石窦分暗烟。绝顶见长江，山翠苍苍然。伊人去我久，千载有遗筌。廓若四壁居，或坐列几筵。谁无堂宇谋，终愁风雨穿。人事岂不足，所胜曷以天。何当卜于兹，养此龟鹤年。聊为汗漫游，托之逍遥篇。
长命草二首
作者：陈元谦
朝代：明

河源二月春色好，绿卉红英花满道。美人不爱河阳花，只爱青青河畔草。为言风霜摇落时，和羲律转荣还早。盈盈珠露缀湘裙，折来轻向蛾眉扫。君不见萋菲成锦易弃掷，玉帐佳人坐中老。瑶琪贝叶谩栖尘，灵根翠㔩聊相保。新丰女儿颜色好，上郭下郭踏青道。鬓后横挑金郁钗，耳边斜插长命草。美人爱草但宜春，陌头尝畏清霜早。况值茂陵薄倖郎，白头有恨不堪扫。君不见楚姬流血墓冢青，娇宠何曾及年老。东风雨晴日杲杲，与君百岁愿相保。
长命草二首·其一
作者：陈元谦
朝代：明

河源二月春色好，绿卉红英花满道。美人不爱河阳花，只爱青青河畔草。为言风霜摇落时，和羲律转荣还早。盈盈珠露缀湘裙，折来轻向蛾眉扫。君不见萋菲成锦易弃掷，玉帐佳人坐中老。瑶琪贝叶谩栖尘，灵根翠㔩聊相保。
长命草二首·其二
作者：陈元谦
朝代：明

新丰女儿颜色好，上郭下郭踏青道。鬓后横挑金郁钗，耳边斜插长命草。美人爱草但宜春，陌头尝畏清霜早。况值茂陵薄倖郎，白头有恨不堪扫。君不见楚姬流血墓冢青，娇宠何曾及年老。东风雨晴日杲杲，与君百岁愿相保。
闻擒剧盗曾一本登五层楼眺望
作者：陈元谦
朝代：明

少年作赋记登台，今日重登又快哉。五穗仙人云缥缈，万家城郭鸟飞回。越王故垒麒麟卧，贾客危樯玳瑁来。海上捷书连日报，烟销一望见蓬莱。
上元日
作者：陈光世
朝代：明

初春此日晴，庭院斗纱灯。柳眼微微动，花神隐隐生。淡云山外迥，新鸟叶间鸣。渐喜干戈息，笙歌对酒声。
二十三夜月
作者：陈光世
朝代：明

昨夜四更三点中，天阍开锁洞瑶宫。婵娟睡起无心绪，閒把银钩挂碧栊。
冬日桃花盛开
作者：陈光世
朝代：明

桃花此约为谁狂，早占阳春白雪妆。淡淡浅红慵素粉，疏疏细影弄幽香。桂边强作拖风片，菊后堪怜竞晚芳。拟向仙踪寻去路，津头笑杀捕鱼郎。
十二夜月
作者：陈光世
朝代：明

广寒天府清虚楼，欲整玉盘尚未周。忽听姮娥声细细，翠华三日上皇游。
吴节妇
作者：陈光世
朝代：明

满天风雨怨嫠居，铅饰香容怯暗疏。湘浦月明閒宝瑟，柏舟诗就泣仙图。曾经玉粒吹公餗，每向金鼒煮霍餔。欲寄九泉贞骨誓，几回灯下矢心书。
咏牡丹书郭经卫南门外花园
作者：陈光世
朝代：明

映日仙花绝代英，开元妃子喜相迎。古来惟有清平调，学士流中第一名。
杨兵宪平寇志喜
作者：陈光世
朝代：明

先生壮志最堪多，一剑西挥逐霭魔。征骑嘶风閒寄阃，庙筹指日倒前戈。腾欢万井横春色，奏捷重封谩凯歌。自古奇勋还节钺，遥从仙仗祝呜珂。
百花隐
作者：陈光世
朝代：明

百花山上四时花，堪称休居隐士家。独步峰头西北望，樵郎无路引皇华。
赤山院
作者：陈光世
朝代：明

旧时罗浮月，今在赤山前。鬼定仍吹火，官廉省度钱。逢人閒昼话，无事伴经眠。若问黄梅会，青牛下九天。
野老庵为董朝献题
作者：陈光赞
朝代：明
体裁：七言律诗

湖上草堂生绿苔，荆扉长对小亭开。临池人识右军宅，玩世时拈张翰杯。柳岸及泉秋月上，石桥垂钓水云来。与君放浪形骸外，汀鹭沙鸥总不猜。
南康道中答刘石梁
作者：陈光颖
朝代：明

菊径樗园亦主恩，焚鱼跃马出郊门。如弦岂用疑三黜，折羽何当到九阍。马鬣未封疑宿草，雁行中断怆荒原。维舟向暝逢渔父，指点春流有落矾。
三闾大夫祠
作者：陈克侯
朝代：明

泽畔魂应在，犹悬万代悲。楚宫荒草没，澧水古祠遗。世溷居难卜，天高问岂知。眼看风浪急，莫咏有兰词。
下吏时七月七日
作者：陈克侯
朝代：明

越石刍仍负，邹阳书未陈。解骖谁问汝，抱璧不投人。昏借疏萤耀，寒惊过雁新。莫教龙吼匣，恐犯斗牛频。
再拜钦赏日恭纪
作者：陈克侯
朝代：明

天书重到夜郎西，络绎中官綵仗齐。借箸昨曾邀玉斝，量沙新又拜金泥。香烧空署彤云覆，酒入华灯晚露低。门外数声箫管动，边风犹记角声凄。
出京承陈户部德基饯别
作者：陈克侯
朝代：明

落落穷秋酒市空，河梁犹得一尊同。悲歌今夕仍寒水，琴奏何人自土风。拟遂变形终牧豕，岂因垂翅后冥鸿。江湖日远浮云渺，可得凭高望汉宫。
出京晚宿芦沟桥
作者：陈克侯
朝代：明

边臣祇远役，去去梦魂劳。望日辞仙掌，临霜拭宝刀。嘶群征马急，避缴度鸿高。便有银鱼在，那能换市醪。
出都门
作者：陈克侯
朝代：明

密雪霏长路，浮云遍近郊。风波甘泛梗，田里问诛茅。欲拟思玄赋，行从尚白嘲。伤禽寒绕树，何处是安巢。
别宋郡丞师朱
作者：陈克侯
朝代：明

岂期明盛世，犹对泣南冠。一日青蝇起，千秋白璧寒。风霜臣思苦，天地主恩宽。归去过邛阪，无嗟行路难。拙宦嗤予辈，真宜絓网罗。人情轻玉毁，时事重金多。终计逃蒿藋，初衣遂芰荷。梦回滇海上，犹自怯风波。
别宋郡丞师朱·其一
作者：陈克侯
朝代：明

岂期明盛世，犹对泣南冠。一日青蝇起，千秋白璧寒。风霜臣思苦，天地主恩宽。归去过邛阪，无嗟行路难。
别宋郡丞师朱·其二
作者：陈克侯
朝代：明

拙宦嗤予辈，真宜絓网罗。人情轻玉毁，时事重金多。终计逃蒿藋，初衣遂芰荷。梦回滇海上，犹自怯风波。
十五夜见月
作者：陈克侯
朝代：明

病里频惊节序催，碧天华月为谁来。亦知憔悴孤秋色，犹自清光傍夏台。捣素空闺双杵断，惊弦何处一鸿哀。桂宫恐有浮云近，寒倚吴干望几回。
吕仙祠
作者：陈克侯
朝代：明

漳水仙祠返照通，萧萧松桂洒天风。不须更授卢生枕，十载驰驱是梦中。
夜渡盘江
作者：陈克侯
朝代：明

暑夜犹驰瘴疠乡，盘江桥下水如汤。渴来虚望双茎露，病里真疑五月霜。徼外有天偏毒热，人间何地是清凉。薰风殿阁应先到，伫候虞弦解愠章。
天宝兵士冢
作者：陈克侯
朝代：明

阴霾残日锁荒榛，蜀水千年恨未伸。岂为犬羊勤远略，遂令貔虎丧边尘。魂飘瘴海鸢沉雾，血染箐林草不春。便拟贰师封未得，空劳甄赏意逡巡。
寿陈淇涯初度
作者：陈克侯
朝代：明

元龙豪侠气飘飘，解绶归来鬓未凋。倚马才曾倾四海，悬车名更重三朝。紫芝深谷还堪茹，鸿鹄高云不受招。正值庭阶风日好，春兰新洒露华饶。
寿韦鸿初
作者：陈克侯
朝代：明

海上新秋夕，华筵风露清。兔灵供药度，鹊喜下桥迎。系出彭城远，家传汉相名。弱龄才卓荦，彩笔气峥嵘。几奏东方牍，犹然鲁国生。桥门多士拥，璧水五经横。岂谓鳣堂兆，仍劳僰道行。巴童期跨竹，山鬼避悬旌。骥竟盐车困，鸿宁弋缴婴。壮图捐佩玦，初服就兰蘅。伸屈时龙蠖，行藏世重轻。狂澜谁共障，高炬手孤擎。学闯先天奥，文垂后进程。章缝归赤帜，川岳护耆英。户屦朝常满，山猿夜不惊。图书干象纬，丘壑并蓬瀛。庭倚桑弧劲，阶罗玉树荣。悬车留逸轨，容驷待高闳。惇史虚重席，熙朝伫五更。蒲轮何日下，延首颂升平。
将之滇南留别黎惟敬欧桢伯袁茂文诸公
作者：陈克侯
朝代：明

都门一尊酒，醉别五陵豪。解剑寒相傍，当筵月正高。瑶徽流古调，铜柱愧新劳。滇海无鸿雁，缄书首独搔。
岳武穆庙
作者：陈克侯
朝代：明

遗庙凄其荐藻晨，风霾黯淡两河尘。北辕未泄敷天愤，南渡先摧报主身。庙略竞持加币议，国雠谁是枕戈人。独怜湖上高原树，春发南枝岁岁新。
平夷驿侯林郡丞不至予出都日郡丞赋诗一章且解所衣貂领赠之约予千滇关相待久不见至怅然留题于壁
作者：陈克侯
朝代：明

万峰遥落暮云低，一醉都门忆解携。大陆沙惊鸿并起，长亭路晚马偏嘶。林风送暖回吹律，山雪收寒避赠绨。共有探奇金碧约，轩车何事不同西。
往予经贵筑严镇宁苏普安各留欢信宿别忽十载二君皆泉下人矣流涕赋此
作者：陈克侯
朝代：明

此日山河色，垆头不可凭。壑舟潜并徙，郡阁傍谁登。世路深惊骨，交情倍拊膺。重过金筑路，千嶂暮云凝。
拟七夕宫词
作者：陈克侯
朝代：明

华寝沉沉夜不阑，凤箫吹彻烛花残。可怜织女欢无极，谁遣嫦娥闭广寒。鹊散萤沉罢晓妆，为谁脉脉懒成章。停梭愁绪知多少，不道机丝万缕长。憔悴容华自监宫，不将纨扇怨秋风。自怜皎洁招时妒，犹奉君恩箧笥中。
拟七夕宫词·其一
作者：陈克侯
朝代：明

华寝沉沉夜不阑，凤箫吹彻烛花残。可怜织女欢无极，谁遣嫦娥闭广寒。
拟七夕宫词·其三
作者：陈克侯
朝代：明

憔悴容华自监宫，不将纨扇怨秋风。自怜皎洁招时妒，犹奉君恩箧笥中。
拟七夕宫词·其二
作者：陈克侯
朝代：明

鹊散萤沉罢晓妆，为谁脉脉懒成章。停梭愁绪知多少，不道机丝万缕长。
昆明池留别江云南郡公陈郡丞王别驾任节推诸丈
作者：陈克侯
朝代：明

尺一遥劳下紫宸，主恩犹为及累臣。尘埃忽黯龙精色，天地仍全马革身。岂为鹰鹯番妒凤，祇应魑魅喜窥人。滇池十载追游地，谁拟波澜日夜新。亦知翠羽竟为灾，岂意虞罗四面来。万事悠悠难预料，孤怀耿耿易蒙猜。天高肺石干谁问，水尽牙弦抚自哀。可道营魂终识路，不堪风雾满滇台。
昆明池留别江云南郡公陈郡丞王别驾任节推诸丈·其一
作者：陈克侯
朝代：明

尺一遥劳下紫宸，主恩犹为及累臣。尘埃忽黯龙精色，天地仍全马革身。岂为鹰鹯番妒凤，祇应魑魅喜窥人。滇池十载追游地，谁拟波澜日夜新。
昆明池留别江云南郡公陈郡丞王别驾任节推诸丈·其二
作者：陈克侯
朝代：明

亦知翠羽竟为灾，岂意虞罗四面来。万事悠悠难预料，孤怀耿耿易蒙猜。天高肺石干谁问，水尽牙弦抚自哀。可道营魂终识路，不堪风雾满滇台。
渡楚江
作者：陈克侯
朝代：明

丹枫日夜落，不尽楚江流。客路惊玄序，尘机愧白鸥。贾生淹吊屈，王粲老依刘。今古同飘梗，无嗟不系舟。
界亭驿雨泊
作者：陈克侯
朝代：明
体裁：七言律诗

风雨冥冥白日沉，孤舟无赖系枫林。浮云不逐湘流散，芳杜空伤楚岸深。安得横戈穿虎窟，且从高浪听龙吟。江潭渺渺魂何在，欲问巫阳泪不襟。
界亭驿雨泊
作者：陈克侯
朝代：明

风雨冥冥白日沉，孤舟无赖繫枫林。浮云不逐湘流散，芳杜空伤楚岸深。安得横戈穿虎窟，且从高浪听龙吟。江潭渺渺魂何在，欲问巫阳泪不襟。
留别刘将军
作者：陈克侯
朝代：明

猛将需方急，听鼙共惜君。风沙迷昼日，雕隼失秋云。且慎全身术，休伤次骨文。眼看多醉尉，无说故将军。
留别李中丞孟成
作者：陈克侯
朝代：明

共抱枯鱼泣，如君更可怜。倚门劳鹤发，贯斗急龙渊。怀糈怅何适，加餐慎自全。古经天未丧，谁向夏侯传。千古征南将，谁如马伏波。斩鲸清浪泊，刑马对山河。裹革心终壮，怀珠谤自多。倚天铜柱在，西望涕滂沱。
留别李中丞孟成·其一
作者：陈克侯
朝代：明

共抱枯鱼泣，如君更可怜。倚门劳鹤发，贯斗急龙渊。怀糈怅何适，加餐慎自全。古经天未丧，谁向夏侯传。
留别李中丞孟成·其二
作者：陈克侯
朝代：明

千古征南将，谁如马伏波。斩鲸清浪泊，刑马对山河。裹革心终壮，怀珠谤自多。倚天铜柱在，西望涕滂沱。
登净乐寺阁
作者：陈克侯
朝代：明

寺枕荒原白日阴，閒阶停骑一登临。千艘不断河流急，百雉平连野树深。拟向炉烟销世虑，却缘风物助羁吟。浮云西北凭栏暮，望断长安思不禁。
秦人洞
作者：陈克侯
朝代：明

避地那知朝代赊，云中鸡犬自成家。天藏洞里春长在，世异人间发不华。珠树氤氲留舞鹤，碧桃零乱送飞霞。自邻于役风尘客，辜负罗浮几度花。
自沅州至武陵
作者：陈克侯
朝代：明

没马途真泞，漂舟潦更狂。乱山蛮瘴候，多雨楚累乡。飘荡看蓬转，凋零怨芷芳。笼龟闻见梦，曾否问泉阳。独舸狂风夕，倾摧可具论。天应骄飓母，吾拟混鲛人。孤孽千行泪，艰危九死身。老龙应有意，吟伴到鸡晨。
自沅州至武陵·其一
作者：陈克侯
朝代：明

没马途真泞，漂舟潦更狂。乱山蛮瘴候，多雨楚累乡。飘荡看蓬转，凋零怨芷芳。笼龟闻见梦，曾否问泉阳。
自沅州至武陵·其二
作者：陈克侯
朝代：明

独舸狂风夕，倾摧可具论。天应骄飓母，吾拟混鲛人。孤孽千行泪，艰危九死身。老龙应有意，吟伴到鸡晨。
至日清浪卫
作者：陈克侯
朝代：明

路出罗施尽楚关，征裘新度万枫殷。阳回天地犹残雪，域绝西南祇乱山。鼙鼓又经清浪戍，佩环空梦紫宸班。飞葭总助游人兴，马首崖花次第扳。
袁民部茂文招饮不赴时予方拜腾越之命
作者：陈克侯
朝代：明

清时才俊备金闺，何似名高汉柱题。夜值花深银箭彻，早朝天近玉绳低。绨袍廿载劳相恋，露醑层霄阻并携。谁念一麾天万里，秋风匹马夜郎西。
诸葛武侯祠在南阳
作者：陈克侯
朝代：明

古柏无从访锦官，遗祠今始拜衣冠。风云水会鱼应跃，草野庐荒龙尚蟠。未祚谁嘘遗烬焰，壮图终逐坠星寒。可邻恢复心徒赤，长使英雄泪未乾。
谒比干墓
作者：陈克侯
朝代：明

驻马殷墟白日寒，少师遗墓久盘桓。空令异代封先及，谁念孤臣涕未乾。血化千年应是碧，心披七窍总为丹。故宫麦秀知何处，陇草萧萧夕露漙。
贵州城
作者：陈克侯
朝代：明

亦是一都会，人烟不万家。声音蛮语杂，风俗鬼祠华。兵饷资荆蜀，夷犹贡马茶。群才自经略，过客莫深嗟。
贵阳道中值雪
作者：陈克侯
朝代：明

南地冬多暖，胡然雪转骄。霏霏浮野暗，袅袅飏风遥。素影随孤骑，轻花敝上貂。所之吾兴在，休问灞陵桥。
赋得偕寿兰孙贺潘君理父母隐君松原安人陈氏双寿举孙应瑞
作者：陈克侯
朝代：明

閒居蚤已谢嚣烦，洛涘风流今尚存。卧向白云收夕霭，起临沧海挹朝暾。侍游客有从鸠杖，偕隐人堪并鹿门。最是庭阶饶喜气，兰芽葱茜映芳尊。
送游宗谦还蒲中
作者：陈克侯
朝代：明

几从绝壁睹新题，又向江皋惜解携。客路半随桃竹杖，钓轮长梦木兰溪。老辞兔苑家无定，醉握骊珠夜不迷。君去掩关予独卧，有谁能访薜萝栖。
送潘子朋入京
作者：陈克侯
朝代：明

建章佳气晓茏葱，夹陛传呼綵仗重。万国竞欣承湛露，五云齐拱祝华封。西陲鼓角秋仍急，南海珠玑岁自供。共拟严徐应召对，草茆何以答遭逢。
送赵文学之任桃源
作者：陈克侯
朝代：明

共知经术重西京，裘马翩翩此日行。正际分符临赤县，暂劳飞舄为苍生。碧桃匝洞春将遍，白璧连城夙有名。君到楚天明月夜，瑶琴挥对玉壶清。
邀何康二山人小酌时李子玉梁宪甫同集得盟字
作者：陈克侯
朝代：明

开径蓬蒿剪未平，鹁鸠忽漫报新晴。霏霏山翠捎帘入，袅袅松云向客生。坐引深杯留日永，閒攀丛桂对秋清。匡时正赖诸君在，莫羡江鸥早结盟。
重送陈兵宪
作者：陈克侯
朝代：明

霜雪都亭揽别裾，重看沙柳迥萧疏。生还天地分携日，老去风波共涉馀。横隼谩劳惊海燕，冥鸿应免葬江鱼。休疑隐矣文焉用，九曲云烟待著书。
闻命金沧留别同官
作者：陈克侯
朝代：明

下却征鞍解战袍，敢言铜柱有新劳。一生死万过三载，八阵孤臣已二毛。蛮岭树深旌旗暗，乱泉风急云霜高。明朝匹马朝天去，尽把梅花付法曹。
闻将军庙在关索岭有马跑泉在焉
作者：陈克侯
朝代：明

画壁雕戈相映鲜，将军曾度此山颠。人亡异代犹名岭，马跃悬崖忽涌泉。一闪旌旗回汉日，尚留精爽走蛮烟。登祠抚剑长悲吒，万壑天风飒几筵。
闻报柬宋师朱
作者：陈克侯
朝代：明

局蹐穷边日，宁虞震电临。孤臣万死泪，明主再生心。叠嶂岚烟苦，重关虎豹深。百忧予共汝，泽畔未堪吟。物情君自见，休更问升沉。白眼猜宁少，黄金交自深。酣歌岸高帻，绝调破孤琴。晚矣嵇生愧，层峦忆啸音。
闻报柬宋师朱·其一
作者：陈克侯
朝代：明

局蹐穷边日，宁虞震电临。孤臣万死泪，明主再生心。叠嶂岚烟苦，重关虎豹深。百忧予共汝，泽畔未堪吟。
闻报柬宋师朱·其二
作者：陈克侯
朝代：明

物情君自见，休更问升沉。白眼猜宁少，黄金交自深。酣歌岸高帻，绝调破孤琴。晚矣嵇生愧，层峦忆啸音。
雪夜镇宁公馆承严大夫载酒
作者：陈克侯
朝代：明

念尔淹金筑，怜予访碧鸡。路岐簪乍盍，风雪酒频携。宦计看俱拙，乡心话转凄。河桥明月袂，挥向博南西。
叙旧
作者：陈全
朝代：明
体裁：五言律诗

故国别来久，那堪忆旧游。莺花春接席，风雨夜同舟。明月心千里，青山梦一丘。相思限吴越，云树共悠悠。
梦游匡庐山
作者：陈全
朝代：明
体裁：古风

梦寐游匡庐，晞发五老峰。长天散氛翳，削出金芙蓉。林谷转深邃，溪回路弥通。澄江波澹澹，霁日花濛濛。阴涧长瑶草，阳崖明药丛。楼台霄汉上，鸡犬烟萝中。杳渺逢羽人，相期蹑仙踪。觉来玉堂迥，彷佛闻疏钟。丹梯如可接，共汝巢云松。
秋江晓钓
作者：陈全
朝代：明
体裁：古风

澄江澹夕波，危峰逗烟景。孤坐一竿秋，微风鬓丝冷。钓国非所任，濯缨趣方领。长啸山月高，苍茫楚天迥。
送人尹江右·其一
作者：陈全
朝代：明
体裁：五言律诗

穷冬正萧索，离思苦匆匆。风雨孤帆别，琴尊几日同。雪晴淮水急，云尽楚天空。花县弦歌暇，题诗寄塞鸿。
送人尹江右·其二
作者：陈全
朝代：明
体裁：五言律诗

片雨江村外，霏霏暗去程。轻沾芳草湿，远入断烟轻。归鸟愁边没，离情别后生。不堪凝望处，迢递失关城。
送人归江右
作者：陈全
朝代：明
体裁：古风

祖席白下亭，买棹秦淮浦。人分梧叶秋，恨带芭蕉雨。长风吹片帆，悠忽邈何许。矫首隔云山，望望空延伫。
送陈廷器归长乐
作者：陈全
朝代：明
体裁：古风

置酒新亭上，亲宾俨成行。兰肴杂肥鲜，绮席罗琼浆。顾兹缱绻情，乐饮各尽觞。中筵忽不怿，援琴抚清商。丝桐易为感，离思扰中肠。骊歌首前涂，仆御促行装。故乡渺何许，路绕川原长。愿为晨风翼，送子东南翔。
题小蓬瀛轩三首
作者：陈公懋
朝代：明

芙蓉窗户赤阑桥，瀛水蓬山路不遥。唤取仙人千石酒，海棠花底漫吹箫。花香历乱瀛洲雪，风色依微阆苑霞。地入幽源疑隔世，人临虚阁似乘槎。涧头绿水流花净，谷口青林送雨凉。银鹤舞空秋澹澹，玉笙吹月夜茫茫。
夜坐
作者：陈公纶
朝代：明

小坐欲更阑，斋虚神自闲。风开檐际幕，月度水南山。寒角城云满，夜渔江火还。一尊如有待，闻雁独凭阑。
山寺作
作者：陈公纶
朝代：明

近郭丛林邃，山环径转微。溪光分石发，厓色乱苔衣。树密云能度，风闲鸟便飞。短藜看未足，时傍夕阳归。
晓发剡山
作者：陈公纶
朝代：明

晓发剡山路，东方白尚微。张灯沽酒店，带月旅人衣。水远孤舟渡，烟空一雁飞。及秋归未得，徒自忆山扉。
江上
作者：陈公纶
朝代：明

双鸥如有约，同泛越江风。极浦回波势，修林袭岸容。孤帆春雨外，短笛暮烟中。坐久浑无事，江头数乱峰。
白云楼闲居
作者：陈公纶
朝代：明

世事惟尊酒，清狂寄海东。濯缨千涧里，步屟万花中。放杖留青草，将衣挂碧松。西林云寂寂，到晚自鸣钟。
秋日
作者：陈公纶
朝代：明

落日惊衰柳，西风倒病花。物华推小院，岁序转枯槎。野径随流曲，山篱带雨斜。几回同逸侣，乞酒到邻家。
竹王祠
作者：陈其力
朝代：明
体裁：七言律诗

何处仙桥是渥洼，天生龙种亦奇哉。浣纱人去溪流在，封竹祠非世事乖。芳誉至今传姓字，遨游不用索形骸。人间回首闲云鹤，赋就东风入醉怀。
防秋登嘉峪楼纪事
作者：陈其学
朝代：明

铁骑行边倚佩刀，西风历历几亭皋。孤城斗着黄云脊，万堞斜连白雪尻。属国书通传旧县，磨崖剑气定谁曹。一声肠断梅花引，隐几侵寻早二毛。紫峪横霄客路穷，壮怀长啸对秋蓬。风翻云海寒烟外，雪涨天山夕照中。回纥叩关先贡马，牙蛮隔塞未归鸿。伊州歌遍黄花戍，草色离离故垒空。苍茫西海有无间，多病书生愧抱关。日暮倚楼风万里，天涯弹铗月千山。驼鸣玉垒移封旧，雁带金城振旅还。守捉滩头递刁斗，独吟秋色水潺潺。
防秋登嘉峪楼纪事·其一
作者：陈其学
朝代：明

铁骑行边倚佩刀，西风历历几亭皋。孤城斗着黄云脊，万堞斜连白雪尻。属国书通传旧县，磨崖剑气定谁曹。一声肠断梅花引，隐几侵寻早二毛。
防秋登嘉峪楼纪事·其三
作者：陈其学
朝代：明

苍茫西海有无间，多病书生愧抱关。日暮倚楼风万里，天涯弹铗月千山。驼鸣玉垒移封旧，雁带金城振旅还。守捉滩头递刁斗，独吟秋色水潺潺。
防秋登嘉峪楼纪事·其二
作者：陈其学
朝代：明

紫峪横霄客路穷，壮怀长啸对秋蓬。风翻云海寒烟外，雪涨天山夕照中。回纥叩关先贡马，牙蛮隔塞未归鸿。伊州歌遍黄花戍，草色离离故垒空。
湖光岩
作者：陈其峨
朝代：明

谁人凿破混沌初，剖向天南作镜湖。沙白水清鱼可数，岩深树古鸟相呼。重笼长住西来佛，断碣犹题宋大苏。常见蟠龙潭内起，白牛之说有之无。
喜梁叔一归省
作者：陈其志
朝代：明

红云片片出东溟，赢得芳名此日馨。王事去勤蘋欲白，莱衣归戏柳垂青。谁登百尺风能御，独笑高阳晚未醒。为报西邻诸鲍叔，茅斋吾已懒横经。
卖花声
作者：陈冉
朝代：明

愁压远山低，此恨谁知，吴绫浅碧湿胭脂。无限秋光憔悴意，残叶疏枝。多病损腰肢，檀袖双垂，纱窗月上影迟迟。漏冷莲花人静也，寒雁来时。
武塘邑中书所见
作者：陈冕
朝代：明
体裁：七言律诗

老妇拨船翁打鱼，水添石脚夜来初。江天有雨复不雨，客子手书仍放书。燕掠水禽穿柳去，农搜田莠带根锄。烟炊过午尚未歇，林外鹁鸠时一呼。
再送环浦宪使
作者：陈凤
朝代：明
体裁：五言律诗

揽辔喜重临，台端遂盍簪。离亭忽此别，客思一何深。雨雪燕山道，江湖魏阙心。知君多古调，三叹忆遗音。
勾曲道中早行
作者：陈凤
朝代：明

京国秋风急，驱车还晓行。石林清露滴，野水白烟生。逾坂迟童仆，问程称弟兄。丹霞开曙色，前馆正鸡声。
庭松垂露
作者：陈凤
朝代：明
体裁：七言律诗

旭日台前瑞气浮，如饴沆瀣洒松楸。山城无事放衙早，田野污莱为国忧。南野至今思茂宰，东门无复说贤侯。兹辰涓滴如沿水，犹似停云涕泗流。
戴文进溪山春雨图
作者：陈凤
朝代：明

林间雀声急，知有少女风。溪云挟雨至，倏忽弥春空。霏霏湿尽山桥路，行人冲雨行唤渡。沾泥涉险亦何为，兴来疑向若耶去。山环水绕路不分，绝径乃有逃名人。贪看秀色卷帘坐，不觉岚气侵衣巾。林花落地半随水，流向前溪犹未已。新水才添势正雄，客舟多系垂杨里。意匠经营何太奇，空堂素壁迥含姿。恍然对此翻自讶，如在山村看雨时。
报国寺松
作者：陈凤
朝代：明
体裁：五言律诗

偶共菩提树，同生般若林。蛟龙各殊状，霜霰讵能侵。空乐风前度，天花雨外深。閒来再攀赏，三宿愧兹心。
春夜阻舟尤村渡华子携酒见访
作者：陈凤
朝代：明
体裁：七言律诗

盘谷春云覆竹扉，夜船灯火宿霏微。故人何意一尊共，野渡不堪孤雁飞。世路波涛浑不定，客程风雨竟谁依。重来应待晴芳好，柳絮桃花满钓矶。
江上
作者：陈凤
朝代：明

长风吹古堞，落木下沧波。孤月动寒幌，暮烟生碧萝。客怀闻雁急，人语入村多。又宿秋江上，依然旧钓蓑。
秋日登雨花台
作者：陈凤
朝代：明

落叶山中寺，秋风江上台。凤城双阙迥，牛渚片帆来。繁吹暮仍急，清樽醉复开。东篱菊尚晚，留取尽余杯。
花园子
作者：陈凤
朝代：明

当年内苑花如绮，万树红云日边倚。监使惟承巡幸欢，诛求那惜花园子。别有朱门令尤急，绿衣怒叱青衣执。春风惨惨白日寒，愁把花枝对花泣。祇今圣主罢游畋，诏书屡却黄龙船。岁时虽有上林役，种植还堪助衣食。君不见玄明宫少阳院，秋雨霏霏秋草遍。
藕花居
作者：陈凤
朝代：明

十里莲花过眼新，水风犹自起香尘。明年还约看花侣，来唤湖边雪藕人。
赠别孙子请告还山
作者：陈凤
朝代：明
体裁：古风

丈夫各有志，所志在千秋。临岐送将归，解赠双吴钩。子有高世才，行矣善自谋。盛年易就衰，去日安可留。努力万里涂，及时须好修。肯恋京洛尘，以贻静者羞。
过白沟诗
作者：陈凤
朝代：明
体裁：七言绝句

平沙蔓草血痕斑，十万征人半未还。千古忠魂招不起，白沟河上望钟山。
雨中客至
作者：陈凤
朝代：明

新水柴门涨碧沙，孤村烟树隐渔家。客来湖上偏逢雨，春到江南又见花。沽酒隔邻传小瓮，打鱼深夜出枯槎。浮生莫遣浮名误，醉里还惊两鬓华。
雨中酬诸君见过
作者：陈凤
朝代：明

久雨空堂静，高人载酒过。布袍同濩落，长铗任悲歌。水气浮高柳，秋容入败荷。明朝是九日，无菊欲如何。
瀑布泉
作者：陈凤梧
朝代：明
体裁：七言律诗

百丈崖高锁翠烟，半空垂下玉龙涎。天晴六月长飞雨，风静三更自奏弦。苍水佩悬云片片，珠帘洞织月娟娟。晚山倒著肩舆下，回首斜阳景更妍。
登岳
作者：陈凤梧
朝代：明
体裁：七言律诗

刚风吹上最高层，寒气棱棱骨亦清。云起半空方作雨，天临绝顶忽开晴。松涛坐听千岩响，奎壁行看五夜明。自信兹游真不偶，飘飘双袖羽翰轻。
登黄鹤楼步韵
作者：陈凤梧
朝代：明
体裁：古风

矶头水急舟难泊，云外盘旋舞孤鹤。弃舟走上楼之头，万里风烟泬寥廓。天上胜景非人凿，两山夹岸犹连络。巨涛声撼岳阳楼，飞檐势压滕王阁。潇湘屹立十二峰，下瞰贝阙兮珠宫。世人可望不可到，蓬莱弱水遥相通。神仙一去渺何许，数声铁笛鸣长风。风清月白谁与会，忘机时有沧浪翁。走昔湖南领群彦，三湘五泽行应半。壮怀每欲歌杜陵，奇才尚未识王翰。凤山先生绝代豪，景星瑞草世希见。激扬之暇试登临，到处山川开便面。岳麓云横翠作屏，湘潭水净寒拖练。文章事业两争高，千古兹楼俯江汉。
谒禹王庙有作
作者：陈凤梧
朝代：明
体裁：七言律诗

指点鸣条此旧冈，平原古墓自苍苍。九千里外河山远，四百年馀统绪长。尚有夏书贻典则，不须杞籍證文章。兴亡今古皆常事，独立荒城送夕阳。
借住刘宸宠小斋姚彦襄庚尧枉顾兼携酒榼
作者：陈函辉
朝代：明

依刘偶尔寓于青，有客翩翩访独醒。三宿何烦频载酒，一灯好共细谈经。竹林屡把君家臂，兰社初邀地主灵。自此往来幽性熟，会须下马指银瓶。
庚尧嗣君鼎晨兄年十九以戴记初登北榜
作者：陈函辉
朝代：明

青箱家学谢蓝青，十九贤书羡茂龄。洗马乘车初载璧，长文抱膝早占星。为霖旱岁须龙种，此日秋风有雁翎。闻说救时君世业，好将三策射彤廷。
过青县有友人送瓜分饷若木旗生
作者：陈函辉
朝代：明

吾岂匏哉系此间，巧窗设后梦应闲。故侯久种青门土，新句还抛绿玉山。莫误皋陶留削面，曾传隋苑落香鬟。木瓜不为琼瑶报，要尔分题入社删。
过青县诸友留饮因忆予客冬冻河寓城外二十余日作青字诸诗今当删此复拈青未了也
作者：陈函辉
朝代：明

并州白随忆冬间，一夜冰心款客闲。今日恰逢河朔社，中秋应过秣陵山。题诗未了青瑶案，顾曲无烦翠黛鬟。同籍长安多别去，尺书遥与寄题删。
青县冻成青谶也同行尤之赋以解嘲
作者：陈函辉
朝代：明

青女怜才目也青，款留一夜冻云汀。石尤置酒羁行旅，路鬼催诗上客軿。偶尔纪游当一吷，何知占聚合三灵。小舟载雪难乘兴，且共扶摇徙北溟。
二月八日重游灵应奉简席炼师
作者：陈则
朝代：明
体裁：七言律诗

昔年避乱久相依，今日重来却似归。客意欲随春北去，雁声犹带雪南飞。已多中国栖荆棘，不独阳山死蕨薇。倘向赤松方外住，愿陪鹤从莫相违。
朝真宫夜陪席炼师
作者：陈则
朝代：明
体裁：五言律诗

萝径掩空扉，炎尘逐雨归。山明余夕在，草暗一萤飞。姹女鸾和驭，丹仙鹤羽衣。焚香与默坐，初悟幻情非。
珠海
作者：陈则
朝代：明
体裁：七言律诗

碧树烟樊郁浦东，玻璃光漾芷珠宫。蜃楼海市疑天上，绛阙只园入镜中。杨柳绿深渔艇笛，木棉红脱酒帘风。三城缥缈鹅湖阔，烟雨微闻隔浦钟。
珠海
作者：陈则
朝代：明
体裁：七言律诗

碧树烟樊郁浦东，玻璃光漾蕊珠宫。蜃楼海市归壶窍，绛阙祇园入镜中。杨柳绿深渔艇笛，木绵红脱酒帘风。三城缥隔鹅湖阔，烟雨微闻穗石钟。
登白云山
作者：陈则
朝代：明
体裁：七言律诗

叠涧层峦石径斜，云林回抱地仙家。绿漫九洞潇湘接，红烂千山踯躅花。谷鸟栖飞啼薜荔，寺僧来往在烟霞。酒酣不觉城阴晚，月出前溪映白沙。
粤秀山
作者：陈则
朝代：明
体裁：五言律诗

曜真峰倒海，城市惬山林。策杖凭高眺，微吟寄兴深。荫松围酌酒，怪石踞弹琴。何必怀招隐，飘然世外心。
过狮林精舍
作者：陈则
朝代：明
体裁：五言律诗

清境超尘格，松龛映竹开。鱼惊幡影散，鸟听钵声来。梵像敷莲座，禅宗问木杯。山僧不虑世，白发也毰毸。
雨后过狮林精舍
作者：陈则
朝代：明
体裁：五言律诗

当晓一莺鸣，林收宿雨晴。网残虫脱罥，蜂闹蝶催成。梅气袈娑润，香花佛座清。回廊僧不见，看壁自吟行。
题云林画
作者：陈则
朝代：明
体裁：七言绝句

落花愁杀未归人，乱后思家梦更频。纵有溪头茅屋在，也应芳草闭深春。
李丞相读书台
作者：陈勉
朝代：明

读书台下立多时，极目遥天去鸟迟。古寺久无丹柰树，一床残梦老僧知。
山居和韵八首·其一
作者：陈勋
朝代：明
体裁：七言律诗

乱山飞翠似相迎，山畔山鸡自唤名。海雨挟潮归极浦，溪云扶月上孤城。数声渔橹鸣寒涨，一酌村酤坐晚晴。歌入沧浪秋思远，不妨倚和到参横。
山居和韵八首·其三
作者：陈勋
朝代：明
体裁：七言律诗

泉边山閤坐潺湲，不是枯禅亦掩关。映水窥人怜鹤静，俯巢探鸟笑童顽。残篇拟向閒中了，类句频于枕上删。昨日晚晴教洗竹，喜当缺处露春山。
山居和韵八首·其二
作者：陈勋
朝代：明
体裁：七言律诗

石自玲珑水自潺，高斋不与俗相关。掌心取肉幽禽熟，墨汁翻书稚子顽。雨韭新香宜夜剪，烟蒲老绿及秋删。虽然小事皆清事，人道仙翁解住山。
山居和韵八首·其五
作者：陈勋
朝代：明
体裁：七言律诗

编篱插棘补颓垣，颇笑山翁事亦繁。果熟老猿窥树惯，禾收寒雀上厅喧。贪杯往往逢狂客，痹膝时时著稚孙。旧日列侯今日梦，种瓜犹拟学青门。
山居和韵八首·其六
作者：陈勋
朝代：明
体裁：七言律诗

垂萝欲压角巾低，石势参差到者迷。只许閒云随意住，最怜幽鸟称情啼。残棋敛局还寻劫，险韵成诗却贴题。拈取南华读秋水，顿令坐客欲忘归。
山居和韵八首·其四
作者：陈勋
朝代：明
体裁：七言律诗

石压幽窗竹覆垣，秋声秋叶渐应繁。云归却让孤峰出，雨歇还添别涧喧。遥夜山寒吟木客，高林果熟快王孙。杜陵亦有忧时老，短褐长镵独闭门。
咏山
作者：陈升
朝代：明
体裁：七言律诗

嶙峋高峙小清前，直达山根泊画船。半顷遥浮红日动，一峰半与白云连。扪萝倏可凌霄外，载酒还看到斗边。南望群峰无数处，何如孤嶂插青天。
芦渚秋月
作者：陈卿
朝代：明
体裁：七言律诗

无数芦花映水乡，更宜明月发秋光。雁回应避前村雪，鹊下先惊满地霜。僻陋未须谈爨僰，虚无浑似对潇湘。令人苦忆江南路，白酒青鱼上野航。
虹溪春水
作者：陈卿
朝代：明
体裁：七言律诗

绕城虹影射檐牙，树杪飞泉百道斜。朝雨碧光涵柳色，夕阳红焰泛桃花。冰绡自织鲛人室，星渚难通汉使槎。渔笛数声山石裂，几多鸥梦落平沙。
螺峰晚翠
作者：陈卿
朝代：明
体裁：七言律诗

一点青螺出翠涛，南楼纵目两相高。定妨银汉填灵鹊，绝似沧溟压巨鳌。帘捲雨声宜对酒，砚涵秋影快挥毫。天王勤政疏方士，金马徒闻使节劳。
小景五首为杨少傅东里作 其三 山水
作者：陈叔起
朝代：明
体裁：古风

幽岑澹碧霭，古木生夕阴。泉石契清赏，云林谐夙心。即此得逍遥，悠然豁烦襟。
秋日游桃川
作者：陈可禹
朝代：明
体裁：五言律诗

山径斜临水，溪流曲抱沙。偶移青雀舫，来访白云家。坐石埽苍藓，凭高望落霞。秋林亦自媚，何必问桃花。
声声慢
作者：陈名夏
朝代：明
体裁：词

石颜老客，雪□寒衣，拂尘不上松亭。玉屑珠光，平白占断山青。高卧朝来晏起，无个事、啸咏谁听。牵松友，拂流溪幽涧，看破沧溟。总道繁华如梦，漫空云雾，当吹我微醒。姑射山头，仙人著甚丁宁。输他烹芝食髓，骑玉龙、一点黄庭。枕鸿宝，戴鹖冠、白发星星。
华阳道中对雪怀诸同寅
作者：陈向廷
朝代：明

迢递华阳尚远征，侵人寒色六花明。神游姑射银为界，梦入梁园雪作城。郢曲当年谁绝调，剡舟中夜独含情。何时借得东风力，吹散同云望太清。
登白岳
作者：陈向廷
朝代：明

封内神皋北斗坛，上清宫阙出云端。层崖鸾去箫声远，白昼龙归玉殿寒。浩荡几人同选胜，阴晴千克此凭栏。向来何处皈依地，应笑浮生一宰官。
闺怨
作者：陈向廷
朝代：明

望尽瓜期犹未回，月明清露思难裁。秋风不顾飞蓬首，更度千门笛里来。
阙题
作者：陈向廷
朝代：明

胜地阴阳会，灵源造化功。招提疑佛力，开辟谢愚公。世界三千外，云霞咫尺中。江流瞰衣带，村落隐蒿蓬。百折缘孤磴，千章护法宫。雪花飞瀑布，笙响奏松风。磬度诸天静，灯传上刹红。玉环留变化，金锁没玲珑。净室虚窗白，禅房曲径通。磨崖寻古碣，卓锡跨飞虹。极岸喧归棹，危檐对晚鸿。诸形皆有漏，浩劫杳无穷。寂寞三乘远，皈依四谛同。道心得寥廓，佳兴到鸿濛。岂有无生诀，苍茫叩碧空。
陪祀泰陵
作者：陈向廷
朝代：明

垒嶂巍峨寝殿宽，岁时将事肃登坛。汉家灯火摇千炬，周室威仪拜百官。风雨春深阴桧柏，龙舆天远望衣冠。孝皇遗泽应如海，此夕瞻依意未阑。
丁丑元旦
作者：陈吾德
朝代：明

仓龙初正驭，万国睹垂衣。独有孤臣梦，空悬旧琐闱。年光随晓箭，春色到柴扉。旅食真何意，迂疏事事违。
与陈隆之太史侨寓广陵比园庐者累日临别赠余六绝用此见答
作者：陈吾德
朝代：明

有客遥从庐阜来，旧题名字在丹台。袖间拾得金光草，投向沧江夜色开。南北分携是此筵，君游紫闼我苍烟。不知后夜芜城月，几向仙人掌上悬。广陵一叶落梧桐，斗酒看君意气同。二十四桥秋色迥，参差吹彻月明中。中朝久已待元瑜，书记翩翩翰苑孤。裁罢明光诏五色，应题尺牍到潜夫。鸒斯随处可游身，罗网疏开天色春。已把閒心对渔父，敢将哀怨托灵均。酒尽离亭玉露秋，风前赠我双吴钩。飘然携入空山里，魑魅逢人迥自愁。
与陈隆之太史侨寓广陵比园庐者累日临别赠余六绝用此见答·其一
作者：陈吾德
朝代：明

有客遥从庐阜来，旧题名字在丹台。袖间拾得金光草，投向沧江夜色开。
与陈隆之太史侨寓广陵比园庐者累日临别赠余六绝用此见答·其三
作者：陈吾德
朝代：明

广陵一叶落梧桐，斗酒看君意气同。二十四桥秋色迥，参差吹彻月明中。
与陈隆之太史侨寓广陵比园庐者累日临别赠余六绝用此见答·其二
作者：陈吾德
朝代：明

南北分携是此筵，君游紫闼我苍烟。不知后夜芜城月，几向仙人掌上悬。
与陈隆之太史侨寓广陵比园庐者累日临别赠余六绝用此见答·其五
作者：陈吾德
朝代：明

鸒斯随处可游身，罗网疏开天色春。已把閒心对渔父，敢将哀怨托灵均。
与陈隆之太史侨寓广陵比园庐者累日临别赠余六绝用此见答·其六
作者：陈吾德
朝代：明

酒尽离亭玉露秋，风前赠我双吴钩。飘然携入空山里，魑魅逢人迥自愁。
与陈隆之太史侨寓广陵比园庐者累日临别赠余六绝用此见答·其四
作者：陈吾德
朝代：明

中朝久已待元瑜，书记翩翩翰苑孤。裁罢明光诏五色，应题尺牍到潜夫。
九日酬赠陶惟谦文学
作者：陈吾德
朝代：明

闻尔东篱看月明，居然五柳一先生。黄花忆共尊前醉，白雪移来调里清。江阁夜寒秋水色，海门风急塞鸿声。投冠欲傍烟霞侣，莫向丹台问姓名。
五羊别叶男兆
作者：陈吾德
朝代：明

客里逢君属岁残，谁能华发共弹冠。白鸥海上呼群急，黄鹄天边并翼难。雪夜他年南浦梦，河梁今夕北风寒。柳条遏臈那堪折，独有梅花可赠看。
元旦纪梦
作者：陈吾德
朝代：明

天门日丽海潮生，独泛扁舟向晓行。一道祥光浮紫翠，九重佳气郁葱菁。星槎有路通银汉，仙侣如云会玉京。十载江湖劳梦寐，瞻依常切凤凰城。
出东门行赠朱次皋
作者：陈吾德
朝代：明

携手出东门，行行日云暮。悲风吹我裳，况复冷冷露。守者欲闭关，行者渺广路。青钱岂足怜，王程谁敢后。愿言与子偕，畏我朋友怒。迟迟我心违，十步九回顾。全州忽已远，河桥忽已近。回瞻九霄陌，气结不得诉。
出京书怀
作者：陈吾德
朝代：明

跃马长安愿已违，故园迢递思依依。月明紫水千门过，秋到黄云几处飞。池馆乍回春草梦，兵戈应念老莱衣。解貂准拟来朝醉，谁道王孙怅不归。
出京别诸省丈
作者：陈吾德
朝代：明

解组辞京国，揽袂别亲知。飘风中道起，越鸟向南飞。岂无盈觞酒，恨恨不能持。瞻彼水中凫，感此辕下驹。浮沉各有适，悲鸣将向谁。丈夫秉微尚，赴义甘苦饴。苟志在沟壑，贫贱固其宜。周览大块内，斡流随化移。羲光不停辔，葵心谅在兹。仰惭明主恩，頫惬沧洲期。挂帆从此去，江海渺无涯。愧乏南金报，而获琼玖贻。愿言树嘉绩，迟暮慰相思。
刘廷评镇中乞归养南还赋此赠之
作者：陈吾德
朝代：明

法署含香二月馀，飘然朝上乞归书。西山日暮乌情急，南国天遥雁影疏。不是刘殷能避召，如何潘岳在闲居。故人燕市今馀几，愧尔风尘合佩鱼。
别刘简之年丈
作者：陈吾德
朝代：明

相逢俱白发，而我复苍烟。握手三冬晚，论交十载前。且酬碧麦酿，莫奏朱丝弦。明发梁园道，离魂祇黯然。
别舒汝德给舍兼订春还之约
作者：陈吾德
朝代：明

共泛归槎锦水浔，一尊岐路惜分襟。明河夜落西征赋，白日秋悬近侍心。七泽风高闻断雁，五陵花发待华簪。经途不负淮南约，迟尔同扳桂树林。
别萧文学
作者：陈吾德
朝代：明

紫水轻帆带夕晖，传经人向郁泉归。安仁本为閒居乐，和靖原因禄养稀。观彻乾坤双绿鬓，梦回沧海一斑衣。王家莫道云罗少，肯逐冥鸿纵意飞。
剑江夜泊
作者：陈吾德
朝代：明

去时枫树青，回来枫叶丹。丹青转瞬韶华改，逐客天涯何日还。曾忆乘槎剑江侧，剑气光芒照颜色。扁舟今两宿江干，蓬鬓如丝非往昔。呼童独酌还独醒，醒来仍把剑文拭。掌中寒露滴芙蓉，波心隐隐见蛟龙。神物变怪每如此，岂终沦落在泥土。君不见淮安市上多少年，匍伏英雄在眼前。又不见大鹏抟风九万里，学鸠群笑枋榆里。吁嗟人生有酒且尽倾，未须反覆论世情。推蓬四顾月光白，忽然飞鸟向我鸣。问之何事向南征，黄云紫水天溟溟。愿因双翼一寄声，飞鸟长逝不我答，焚香夜读中黄经。
午过鄱阳湖
作者：陈吾德
朝代：明

孤帆斜日转波心，万顷波光似跃金。独立船头成怪望，江东何处五云深。
即事
作者：陈吾德
朝代：明

年来夷虏逼潮阳，羽檄徵兵此一方。五月旌旗连海峤，千家鸡犬泣豺狼。水军又报新开府，边将遥闻已裂裳。忧世此时心欲折，更堪寇盗阻江乡。
同罗少南黄叔化陪曹明府厓山吊古因泛舟观海分得水字
作者：陈吾德
朝代：明

登临属素秋，厓山风日美。茂宰肃精禋，招携集簪履。生平吊古怀，览历从兹始。清晨陟巘原，四望山烟紫。两厓束怒涛，万籁鸣悲耳。披薜问行朝，缘蹊观草市。一后有遗陵，六师无故垒。达彼死生关，悟兹兴亡理。泛海帝图非，捐躯臣节是。长松皆摧残，虚殿半夷圮。感慨恨难平，凄凉泪欲洒。移尊蜃海旁，击楫鲸波里。人疑星汉游，舟以芥杯比。未睹朝夕池，安知百川水。回首尘虑消，壮游乃如此。聊以步来章，卮言不盈纸。
和曹明府游白沙相祠地二首
作者：陈吾德
朝代：明

银花浮动锦函开，郢曲新传白雪裁。自是登高能作赋，不因乘兴共衔杯。湘漓地尽双流合，楚越疆分一水来。欲向江门问真派，愿携烟艇泛波回。水白山青四望开，地留名胜昔人裁。当歌共入春阳里，把酒还传碧玉杯。云去隔溪霜叶坠，台空明月夜乌来。千秋祀典公筹度，更从篮舆陟巘回。
和曹明府游白沙相祠地二首·其一
作者：陈吾德
朝代：明

银花浮动锦函开，郢曲新传白雪裁。自是登高能作赋，不因乘兴共衔杯。湘漓地尽双流合，楚越疆分一水来。欲向江门问真派，愿携烟艇泛波回。
和曹明府游白沙相祠地二首·其二
作者：陈吾德
朝代：明

水白山青四望开，地留名胜昔人裁。当歌共入春阳里，把酒还传碧玉杯。云去隔溪霜叶坠，台空明月夜乌来。千秋祀典公筹度，更从篮舆陟巘回。
喜友过访
作者：陈吾德
朝代：明

瘦竹疏梅况味，青山绿水襟怀。午梦何人惊破，门前君子朋来。
壬午九日偕青霞老人庞少举游罗浮
作者：陈吾德
朝代：明

罗浮秋色隐晴空，拄杖能追负局翁。雏凤羽毛连碧汉，老龙鳞甲偃苍松。邀来缑岭吹笙月，寒入参军落帽风。黄菊紫萸聊共醉，更从何处觅仙踪。
夏至贻同会诸君
作者：陈吾德
朝代：明

灰飞阳律一阴生，物候惊看木槿荣。百岁韶光同过马，十年生计付流萤。文园寂寞空多病，白社交游各有名。三径独开人不到，终朝松菊为谁青。
夜宴邓卿云将军府第同诸生李明卿廉安卿陈子晋潘子敬李大亨时史先生与严思孔刘近之驾扁舟送余湖中风涛大作暮薄相失末首却寄
作者：陈吾德
朝代：明

尊酒维舟与细论，咏歌深夜在辕门。高怀此日真吾党，何处河桥可断魂。匡庐万仞插青霄，彭蠡千源接海潮。领略湖山千古意，不妨分手木兰桡。日暮风涛尚未平，舟人渔子太相惊。扁舟今夜归何处，回望枫林树树青。
夜宴邓卿云将军府第同诸生李明卿廉安卿陈子晋潘子敬李大亨时史先生与严思孔刘近之驾扁舟送余湖中风涛大作暮薄相失末首却寄·其一
作者：陈吾德
朝代：明

尊酒维舟与细论，咏歌深夜在辕门。高怀此日真吾党，何处河桥可断魂。
夜宴邓卿云将军府第同诸生李明卿廉安卿陈子晋潘子敬李大亨时史先生与严思孔刘近之驾扁舟送余湖中风涛大作暮薄相失末首却寄·其三
作者：陈吾德
朝代：明

日暮风涛尚未平，舟人渔子太相惊。扁舟今夜归何处，回望枫林树树青。
夜宴邓卿云将军府第同诸生李明卿廉安卿陈子晋潘子敬李大亨时史先生与严思孔刘近之驾扁舟送余湖中风涛大作暮薄相失末首却寄·其二
作者：陈吾德
朝代：明

匡庐万仞插青霄，彭蠡千源接海潮。领略湖山千古意，不妨分手木兰桡。
夜泊桑园有怀施于我年丈为余将家口在后却寄
作者：陈吾德
朝代：明

卫水维舟却望频，独怜尊酒共谁论。秋霜欲上明朝鬓，夜雨能消旅客魂。已有浮槎供使者，不劳芳草怨王孙。天涯妻子愁相向，又得同归上鹿门。
大梁逢吴明卿大参张子承佥宪学阁夜宴留别一首
作者：陈吾德
朝代：明

白首投边过，青云有故人。醴从芸阁置，赋拟兔园新。看剑双龙在，鸣空一雁频。明朝万里别，那得不沾巾。
安义道中闻何老人道前令林君惠政以不善事上官而去有感书屋壁
作者：陈吾德
朝代：明

经过茂宰鸣琴地，忽忆孤山一鹤飞。候馆棠阴聊系马，居人指点欲沾衣。陶令归来五柳长，至今麦穗尚成行。郊原日夕驱车马，谁见伊优祇在堂。
安义道中闻何老人道前令林君惠政以不善事上官而去有感书屋壁·其一
作者：陈吾德
朝代：明

经过茂宰鸣琴地，忽忆孤山一鹤飞。候馆棠阴聊系马，居人指点欲沾衣。
安义道中闻何老人道前令林君惠政以不善事上官而去有感书屋壁·其二
作者：陈吾德
朝代：明

陶令归来五柳长，至今麦穗尚成行。郊原日夕驱车马，谁见伊优祇在堂。
宿樟树镇
作者：陈吾德
朝代：明

烟火相连近万家，古今盘踞水西涯。孤舟夜泊浑无定，一段诗魂逐柳花。
寄吴明卿大参
作者：陈吾德
朝代：明

曾握麟符海上来，看君元不薄蒿莱。江山无恙诗篇在，祠像遥传父老开。绝塞逢人谁问旧，中原下马一衔杯。莫言凤辖愁罗网，已有灵珠照乘回。
寄学恕翁
作者：陈吾德
朝代：明

一别悠悠两渺然，粤台回望露漫天。遥知白发寻幽事，长与青山结静缘。万里鸿冥随羽翼，百年豹隐自云烟。山中他日搜遗宝，应有人修逸士篇。
寄怀默丘诸兄弟
作者：陈吾德
朝代：明

归耕十二载，偃仰谢人徒。种秫足春酝，兄弟时献酬。念此桑榆欢，误随尘网收。悬旌入于越，洒泪别沧洲。昔为云中雁，飞鸣自相求。今为完山鸟，翻飞各异洲。不惜行者苦，常怀居者忧。新坪罔露多，古洞岚烟浮。狐兔傍人走，豺虎尝昼游。保身在明哲，力穑乃有秋。尚慎眠与食，庶以慰离愁。
寄惟巽弟孝廉
作者：陈吾德
朝代：明

泽国凉风起白蘋，天涯一望绝音尘。瑶华欲折情难寄，鸿雁不来秋正新。梦入池塘频见汝，别来词藻定惊人。栖迟莫共垂双翮，万里青云好致身。
寄沈比部纯甫
作者：陈吾德
朝代：明

登台一以眺，秋色倍思君。谁解驯龙性，聊为泽豹文。怀沙千古怨，抱玉几时分。圣代多恩诏，终然下五云。
寄陈富伯兄弟
作者：陈吾德
朝代：明

十里蒹葭入望疏，美人遥隔水云居。清宵欲上黄猷舸，尘路羞回阮籍车。目极烟霄抟两凤，心随湖海忆双鱼。干戈满地堪垂泪，何日相逢话故庐。
寄黄云原
作者：陈吾德
朝代：明

忆昔逢君雪正飘，共趋北极望璇霄。画楼夜永曾分局，绮陌春寒早并镳。粤海风烟成阻绝，吴门寇盗未全消。匣中双剑劳看拭，肯使星文久寂寥。
寒食舟中寄怀舍弟懋直
作者：陈吾德
朝代：明

天涯谁不念离群，况复连枝暮景分。入望千山帆外尽，断行孤雁雨中闻。关心岁序悲游子，堕泪松楸独看君。野哭郊原寒食过，扁舟何处不销魂。
寿陈隐君六十
作者：陈吾德
朝代：明

画堂日暖进琼卮，才子青春綵袖垂。丘壑百年龙性在，云霄五色凤毛奇。当筵竞进冰桃实，照坐争看玉树枝。奎壁夜来多气气，定知荣寿应昌期。
岁晏寄家书
作者：陈吾德
朝代：明

天气冲寒入砚池，呼童融冻写新诗。客边浑是凄凉意，传与家人总不知。
度庾岭逢谢广文赴漳州博率尔言别
作者：陈吾德
朝代：明

岭上相逢日欲曛，旂亭立马袂难分。十年别有新华发，三仕官仍旧广文。苒苒风尘悲异路，翩翩词赋想凌云。兰湖漳浦须臾隔，愁绝啼猿不可闻。
得报削籍放归书怀
作者：陈吾德
朝代：明

海上田园归去来，片帆风送大河隈。白头好向吟边过，玄草今从静里栽。随处风尘难浪迹，浩歌天地一登台。黄云紫水春无恙，想像茅堂花正开。
得陈及卿邸报
作者：陈吾德
朝代：明

忽报飞章出上都，遥闻涕泪满衣裾。翩翩凤辖逢罗网，渺渺鱼缄隔岁除。握里总收和氏璧，箧中休辩乐羊书。幽怀吾欲从天问，何得凌风入帝居。
新秋寄惟巽弟
作者：陈吾德
朝代：明

寇盗频年赤羽传，卜居何地问林泉。登楼忆弟难成赋，为客逢秋殊可怜。海阔鱼龙能避浪，风高鸿雁不同天。裁诗欲迟三江使，望绝云烟祇惘然。
春日李维任舟中召饮不至赋此赠之
作者：陈吾德
朝代：明

芳菲佳节入韶年，锦缆维舟列彩筵。酒色杯光浮海气，歌声舞袖斗春妍。佳人竞巧黄金胜，游子争驱白玉鞭。纵览不知归路暝，谓谁同上李膺船。
春日答罗少南
作者：陈吾德
朝代：明

一鹤传椷度海云，长林迟日斗鲜新。花枝带雨晴犹湿，柳色笼烟淡欲匀。网到游鱼堪作馔，折来残桂可为薪。沧溟若有乘槎兴，无限春光共钓纶。
晚泊杨柳青
作者：陈吾德
朝代：明

客子临高万里情，扁舟东望即沧溟。笛声且莫悲杨柳，杨柳如今树树青。
朝见
作者：陈吾德
朝代：明

十年湖海忆明光，此日追随鹓鹭行。月色渐辞仙苑树，天风遥下御炉香。章缝尽逐貂珰入，鼓角偏将凤吹长。满眼阳春词赋客，谁因笔墨赋长杨。
松台同叶化甫何元伟二年丈舟中夜酌
作者：陈吾德
朝代：明

星聚天门暮霭收，连枝今作异乡游。尊前歌动青云色，峡里寒生紫塞秋。献赋风尘还白首，著书岁月自罗浮。酒醒吾亦悲渔父，明发天涯放钓舟。
椿庭遗翰卷为陆宪副赋
作者：陈吾德
朝代：明

柱史传家邺下才，阳春一曲自何来。忽惊手泽星霜改，长拟心神箧笥开。紫气峥嵘看斗极，银光浮动走风雷。士衡故有思亲赋，不寄南云亦自哀。
泊富阳程明府招饮山亭
作者：陈吾德
朝代：明

弭楫富春渚，乃在山城隈。茂宰来招邀，蹑蹻凌丹梯。雉堞俯奔流，鸟道千重阶。上有严陵庙，栋宇胡然颓。移尊陟层颠，华构郁崔巍。庚桑日以远，俎豆谁家祠。饮酒岂不欢，感物令心摧。晴林散阳彩，倏乃四云垂。夏畦涨欲尽，晨突半无炊。抚字在良牧，劳心念蒸黎。穷阴如不散，愿假薰风吹。
浮光逆旅主人问余官戏答
作者：陈吾德
朝代：明

楚国有新令尹，汉廷无故将军。相逢莫问名姓，谁能更论寒温。
浮玉台呈郡伯郭公
作者：陈吾德
朝代：明

使君神略擅南州，新筑高台壮胜游。地脉北连形势便，海门东望印光浮。巨鳌擎出波心石，圆峤移来郭外洲。千古口碑应不泯，共看砥柱屹中流。
海不扬波卷赠陆宪副奏绩
作者：陈吾德
朝代：明

年来百粤靖妖氛，奏最新从阙下闻。重译总多浮海贡，八林全散采珠郡。青云事业当朝重，铜柱功名异代分。海国万家甘寝日，好将银管述殊勋。
清时奏最卷赠鲁子与司理报政
作者：陈吾德
朝代：明

万户讴声动海隅，荐书奏最入天衢。座间独运成风手，掌上长悬照夜珠。人似碧霄孤鸑下，心如明镜一尘无。中牟旧业君方驾，谁逐骅骝并过都。
游七星岩答社中诸君见怀
作者：陈吾德
朝代：明

耽游梦绕玉岩西，故纵蒲帆晓入溪。自快星光随杖屦，可堪莲社负留题。青山野鹤长如识，玄酒污尊不用携。却憾溟濛归去晚，陌头瑶草碧萋萋。
游金山寺同陈隆之太史陈来源外翰分得江字
作者：陈吾德
朝代：明

词客招携谒上方，胜游宁觉滞他邦。鼋鼍傍岸窥禅语，云雾当空护法幢。海上仙山无弱水，人间倒景有长江。应知河朔非吾辈，良夜何劳引玉釭。
玉泉山谒关将军庙
作者：陈吾德
朝代：明

运去中原惜汉家，将军孤庙夕阳斜。看碑欲洒千秋泪，访古还停万里槎。树杪流云愁不散，岩前杀气望来赊。山僧共说英灵异，风雨时时走乱沙。
王使君召宴翊襄亭二首
作者：陈吾德
朝代：明

明牧招携兴倍长，看山终日绮筵张。歌传激楚云边调，酒进宜城竹外觞。堤树远连襄汉影，岩花轻点芰荷裳。习池岘首当年事，千载来游复此乡。危亭遥枕碧山头，匹马从来五马游。千里未忘丘壑兴，一杯同破古今愁。坐移曲槛青云绕，俯瞰澄江白练浮。自是使君能爱客，夜阑尊酒尚淹留。
王使君召宴翊襄亭二首·其一
作者：陈吾德
朝代：明

明牧招携兴倍长，看山终日绮筵张。歌传激楚云边调，酒进宜城竹外觞。堤树远连襄汉影，岩花轻点芰荷裳。习池岘首当年事，千载来游复此乡。
王使君召宴翊襄亭二首·其二
作者：陈吾德
朝代：明

危亭遥枕碧山头，匹马从来五马游。千里未忘丘壑兴，一杯同破古今愁。坐移曲槛青云绕，俯瞰澄江白练浮。自是使君能爱客，夜阑尊酒尚淹留。
病起有怀穗城诸兄
作者：陈吾德
朝代：明

病起空斋理蠹鱼，即看人事半全疏。自惭懒慢非耽酒，祇有穷愁可著书。独夜虚惊青琐梦，扁舟谁念白云居。梁园故旧无消息，闭户还能赋子虚。
登丛台
作者：陈吾德
朝代：明

赵王胡服定中山，自筑层台缥缈间。事往尚馀残碣在，春来惟伴落花閒。骎骎古陌青骊远，累累空原绿树还。试向漳河一回首，祇今东去几时还。
登九山
作者：陈吾德
朝代：明

天遣灵山拥卫源，万山罗列此山尊。丹梯百转烟霞并，石阙双开虎豹蹲。春色渐看回大地，冻云犹自护禅门。太行望处青霄断，好是庾关入梦魂。
登啸台同朱邦瑞训导
作者：陈吾德
朝代：明

逸士高踪何处寻，空留石室倚云岑。孤台尚想烟霞色，哀壑疑闻鸾凤音。白日坐来苍霭合，红尘飞尽碧苔深。君看卫水年年在，肯向儒门叹陆沉。
登淮上楼席间赠别施于我员外
作者：陈吾德
朝代：明

登楼共酌杯中酒，旅次那堪怆别筵。樗质自应明主弃，绨袍长得故人怜。江城雨过青山外，水国寒山白雁前。醉引斗牛看紫气，不知龙剑聚何年。
秋江钓叟约陈道襄侍御
作者：陈吾德
朝代：明

单骑遥从朔漠归，扁舟还泊子陵矶。谁能勇退辞湍水，尔独披蓑捲赐衣。鸥梦不惊雏凤翥，雁扬翻羡海鲈肥。扣舷不用歌醒醉，春酒长江任息机。
秭归阻雨
作者：陈吾德
朝代：明

西去巴梁路渺漫，潇潇积雨昼生寒。孤城举目空波浪，尊酒看君有肺肝。客梦易随青嶂断，乡心多共白云攒。巫阳祇在啼猿外，愁绝阴霾起树端。
答沈纯甫见怀
作者：陈吾德
朝代：明

锦字题诗到碧岑，天涯一望海沉沉。空瞻龙剑冲南斗，不见鸿书报上林。痛哭泪收炎徼远，艰危身在主恩深。孤臣旧有生还路，肯信终为憔悴吟。
粤天霖雨卷为开府中丞吴公赋
作者：陈吾德
朝代：明

百粤安壤籍壮猷，太平气象满炎州。风行万里霜威肃，霖起千年瘴雾收。帝锡玄圭元有待，人歌赤舄可能留。宵衣此日思良佐，勿密还公赞冕旒。
舟中即事
作者：陈吾德
朝代：明

鸬鹚水下走，白鸟水面飞。鸬鹚欲饱白鸟饥，双双齐傍钓鱼矶。渔翁持竿夜不归，客子扁舟犹未泊，江枫汀苇故依依。
舟过安德津吏见诃戏赠口号
作者：陈吾德
朝代：明

扁舟初别五陵春，为逐江间鸥鹭群。津吏谩劳频问讯，汉庭元有旧将军。
苏门观泉源
作者：陈吾德
朝代：明

苏门形胜太行来，千里河源一鉴开。星宿乍疑浮瀚海，蛟龙时见起春雷。转输东北天津会，襟带西南地轴回。十载卫城曾驻马，独怜华发始登台。
襄阳迟舒给事汝德从剑阁入蜀
作者：陈吾德
朝代：明

蜀使宁辞蜀道难，千山空说鸟飞还。金牛旧启通秦路，天马西来入汉关。旅泊尚依三楚外，梦游先到七盘间。云边独忆乘槎侣，夜夜看刀泣宝环。
襄阳馆中书怀
作者：陈吾德
朝代：明

不见天南尺素传，乾坤孤使若为欢。青山独上休随酒，明月重来尚倚栏。楚北望乡何日到，汝南归骑有人看。驱车莫问王阳事，蜀道于今不是难。
观妓
作者：陈吾德
朝代：明

舞罢阳阿夜未终，碧云飞傍玉楼东。绡裾轻曳金莲细，纨扇半遮翠黛浓。素女调高飞白雪，班姬肠断怨秋风。春心应寄朝生槿，花落花开处处同。
赠别刘近之四首
作者：陈吾德
朝代：明

尊酒平生意，与子别河梁。顾瞻寡俦侣，道路阻且长。越鸟依南栖，塞鸿向北翔。羽翼各有适，胡能不参商。君子慎厥终，下士反其常。羲驭无还轨，荏苒悲流光。勉矣即前路，引领迟成章。送君龙溪渚，弥楫五羊城。五仙行问讯，胡为事遐征。言从海上来，探历已周星。归装非陆贾，行笥异边经。玄珠媚赤水，瑶草冒丹庭。言资九鼎重，方价千镒轻。采之当谁遗，逝将献承明。挂帆从此去，长揖谢仙灵。驱车庾关道，上有文献祠。飞甍依绝壁，磨藓认穷碑。梅亡岭尚名，猿去洞还疑。不念去者寡，宁知来者稀。金鉴悟唐帝，朗照识胡儿。改容谢小友，软美非所宜。朅还展二忠，千秋良并兹。违荣十二载，梦寐见芝山。下有素心人，华发映朱颜。密修不愧影，独行无改辕。伊余昔承乏，一榻常昼悬。南州称高士，而我非陈蕃。高深悟太极，短浅窥半班。春风吹岭表，桃李复何言。
赠别刘近之四首·其一
作者：陈吾德
朝代：明

尊酒平生意，与子别河梁。顾瞻寡俦侣，道路阻且长。越鸟依南栖，塞鸿向北翔。羽翼各有适，胡能不参商。君子慎厥终，下士反其常。羲驭无还轨，荏苒悲流光。勉矣即前路，引领迟成章。
赠别刘近之四首·其三
作者：陈吾德
朝代：明

驱车庾关道，上有文献祠。飞甍依绝壁，磨藓认穷碑。梅亡岭尚名，猿去洞还疑。不念去者寡，宁知来者稀。金鉴悟唐帝，朗照识胡儿。改容谢小友，软美非所宜。朅还展二忠，千秋良并兹。
赠别刘近之四首·其二
作者：陈吾德
朝代：明

送君龙溪渚，弥楫五羊城。五仙行问讯，胡为事遐征。言从海上来，探历已周星。归装非陆贾，行笥异边经。玄珠媚赤水，瑶草冒丹庭。言资九鼎重，方价千镒轻。采之当谁遗，逝将献承明。挂帆从此去，长揖谢仙灵。
赠别刘近之四首·其四
作者：陈吾德
朝代：明

违荣十二载，梦寐见芝山。下有素心人，华发映朱颜。密修不愧影，独行无改辕。伊余昔承乏，一榻常昼悬。南州称高士，而我非陈蕃。高深悟太极，短浅窥半班。春风吹岭表，桃李复何言。
赠别青霞炼师
作者：陈吾德
朝代：明

旧约名山共息机，年来真得遂初衣。秋高邺下双凫至，岁晏辽东一鹤归。袖里龙文人罕识，枕中鸿宝世全稀。丹成且莫冲霄去，还记江门有钓矶。
赠张郎
作者：陈吾德
朝代：明

张郎意气薄层空，手挽乌号二石弓。然诺从来重相许，愿随仙客入云中。
赠晴川居士三首
作者：陈吾德
朝代：明

门对南台第几峰，流泉一道曲如弓。夜来风雨知多少，晓起依然挂玉虹。卜筑须同蒋诩邻，清泉白石本来亲。风尘一落难回首，多少园林待主人。万里题诗到薜萝，不知秋色傍人过。他时九曲能相访，与尔中流闻棹歌。
赠晴川居士三首·其一
作者：陈吾德
朝代：明

门对南台第几峰，流泉一道曲如弓。夜来风雨知多少，晓起依然挂玉虹。
赠晴川居士三首·其三
作者：陈吾德
朝代：明

万里题诗到薜萝，不知秋色傍人过。他时九曲能相访，与尔中流闻棹歌。
赠晴川居士三首·其二
作者：陈吾德
朝代：明

卜筑须同蒋诩邻，清泉白石本来亲。风尘一落难回首，多少园林待主人。
赠曾把总之郧阳兼柬李孟诚中丞
作者：陈吾德
朝代：明

君才岂合老蓬蒿，四马冲炎楚甸高。囊里旧馀黄石略，腰间新佩吕虔刀。山当衡岳无宾雁，路入宜城有醴醪。明到辕门如问讯，书回聊慰梦魂劳。
赠月桥山人二首
作者：陈吾德
朝代：明

幽人挺奇趣，结构临清渠。涧圯驾飞瀑，涧道一何纡。密篁断来径，乔树上参虚。流飙动清响，隐隐闻笙竽。云霞生短褐，荃杜集长裾。朝挹天河水，夕宿雁山隅。曜灵匿西景，转瞩流望舒。澄川披素练，疏林散瑶琚。鹤发增华泽，玄裳亦皤如。伊余一倾盖，把袂共踌躇。溪花浮香茗，野蕨出中厨。悰怀良未极，淹留兴更腴。已入梯仙域，何必问蓬壶。幽岩有桂树，常抱弥年丹。芝兰生茂林，芬芳透重峦。羡尔餐霞士，栖迟隔尘寰。譬彼翰飞鸿，冥冥薄云间。云路何寥廓，鸿飞何弁弁。达人契神理，抗志浮云端。恬旷怀高矩，吐纳颐令颜。爵服非我牵，丘园协素忭。俯眺清泉流，仰观明月炫。逍遥步山梁，物役一以遣。未能濯尘缨，聊以寄缱绻。
赠月桥山人二首·其一
作者：陈吾德
朝代：明

幽人挺奇趣，结构临清渠。涧圯驾飞瀑，涧道一何纡。密篁断来径，乔树上参虚。流飙动清响，隐隐闻笙竽。云霞生短褐，荃杜集长裾。朝挹天河水，夕宿雁山隅。曜灵匿西景，转瞩流望舒。澄川披素练，疏林散瑶琚。鹤发增华泽，玄裳亦皤如。伊余一倾盖，把袂共踌躇。溪花浮香茗，野蕨出中厨。悰怀良未极，淹留兴更腴。已入梯仙域，何必问蓬壶。
赠月桥山人二首·其二
作者：陈吾德
朝代：明

幽岩有桂树，常抱弥年丹。芝兰生茂林，芬芳透重峦。羡尔餐霞士，栖迟隔尘寰。譬彼翰飞鸿，冥冥薄云间。云路何寥廓，鸿飞何弁弁。达人契神理，抗志浮云端。恬旷怀高矩，吐纳颐令颜。爵服非我牵，丘园协素忭。俯眺清泉流，仰观明月炫。逍遥步山梁，物役一以遣。未能濯尘缨，聊以寄缱绻。
赠赵少尹二首
作者：陈吾德
朝代：明

达人寄迹远嚣尘，不是寻常学隐沦。霁月光风俱是道，清苔白石最宜人。仙凫共拟凌云去，文豹谁知泽雾频。藏器方知盘错用，即看出壑起阳春。群山积翠郁岧峣，涧道晴看雨雪消。香蔼暮含兰若气，朱光朝映凤凰条。丹丘路渺芝空秀，梓泽风高叶易凋。何似子真三亩宅，倏然应觉道情遥。
赠赵少尹二首·其一
作者：陈吾德
朝代：明

达人寄迹远嚣尘，不是寻常学隐沦。霁月光风俱是道，清苔白石最宜人。仙凫共拟凌云去，文豹谁知泽雾频。藏器方知盘错用，即看出壑起阳春。
赠赵少尹二首·其二
作者：陈吾德
朝代：明

群山积翠郁岧峣，涧道晴看雨雪消。香蔼暮含兰若气，朱光朝映凤凰条。丹丘路渺芝空秀，梓泽风高叶易凋。何似子真三亩宅，倏然应觉道情遥。
赠陈司理及卿解官还闽
作者：陈吾德
朝代：明

清世怜君制芰裳，那堪尊酒别河梁。蒲帆晓挂三城雨，泽国寒飞五月霜。官罢乾坤双绿鬓，梦回湖海一黄粱。寄言罗罻高悬者，可奈冥鸿属意翔。
赠马用德广文之任桂林便道省觐
作者：陈吾德
朝代：明

桂水浮空彩鹢归，传经人似马融稀。盈门桃李经年植，得雨蛟龙傍汉飞。故国移官还绛帐，北堂归梦自斑衣。毡寒莫厌夷城卧，会有徵书下紫微。
过南浦陈方伯玉叔招宴赋谢二首
作者：陈吾德
朝代：明

走马长安忆并游，十年消息自沉浮。旧藏五岳图仍在，新拟三都赋更优。南浦寒云当昼合，西山积雨入江流。邀欢正值苍痍急，愿以旬宣翊帝猷。暂释渔竿海上游，相逢犹自问罗浮。碧霞丹在谁当遇，白雪歌来尔最优。公暇登楼诗便得，政成分陕颂先流。长文更有山阴约，未拟回舟学子猷。
过南浦陈方伯玉叔招宴赋谢二首·其一
作者：陈吾德
朝代：明

走马长安忆并游，十年消息自沉浮。旧藏五岳图仍在，新拟三都赋更优。南浦寒云当昼合，西山积雨入江流。邀欢正值苍痍急，愿以旬宣翊帝猷。
过南浦陈方伯玉叔招宴赋谢二首·其二
作者：陈吾德
朝代：明

暂释渔竿海上游，相逢犹自问罗浮。碧霞丹在谁当遇，白雪歌来尔最优。公暇登楼诗便得，政成分陕颂先流。长文更有山阴约，未拟回舟学子猷。
过漂母祠
作者：陈吾德
朝代：明

进食当年不望酬，名祠香火焕千秋。王孙传得真心法，应与留侯作伴游。
近午发舟
作者：陈吾德
朝代：明

舟发鄱阳快稳流，一程行色淡于秋。叮咛莫漫标文旆，恐为江湖消浪游。
送容亚石北上
作者：陈吾德
朝代：明

丈夫尊酒即为别，莫动悲歌罢举杯。独惜乡关疲战斗，谁怜戎马遍蒿莱。携家直上张融舸，弹剑孤登郭隗台。先到都门栖息好，上林全树待春来。
送曹明府入觐
作者：陈吾德
朝代：明

仙舄双飞入紫薇，紫衣京兆领班时。梯航万国观王会，阊阖千门肃羽仪。六计总优廉吏治，九霄应有御屏知。循良别有黄金宠，次第承恩下玉墀。
送欧桢伯分教江都
作者：陈吾德
朝代：明

三年待诏出江都，繁露才高似仲舒。坐上尽逢金马客，囊中多挟羽陵书。芜城尔去还能赋，郢曲人传和不如。莫道广文毡独冷，汉廷前席有时虚。
送萧以宁宪副观察蜀中
作者：陈吾德
朝代：明

霜节西征白日寒，送君先著惠文冠。邺人终识河渠使，蜀地今还陆海看。三峡星辰连楚甸，五云东北是长安。登朝早晚书应寄，莫道衡阳雁到难。
送许曼植北上
作者：陈吾德
朝代：明

暮春风气佳，之子远行游。振衣即前路，扬舲万里流。顾瞻林间鸟，好音正相求。感念同心友，对酒不能酬。昔为连枝树，根条本同丘。今为完山鸟，翻飞各异州。异州非久异，握手待来兹。同丘难终竟，乖析会有时。丈夫志四方，畴能泣路岐。要言贵远大，宁为儿女私。敦交苟不薄，去住焉足疑。愿振飞天翮，庶以慰所思。所思图南羽，燕雀同其尘。匪志在粱稻，尺蠖固有伸。成均罗英彦，由来多俊人。巨卿杨往烈，伟明得其真。毋以明月姿，易彼梧台珍。行矣爱玉体，相期金马门。
送许曼植北上·其一
作者：陈吾德
朝代：明

暮春风气佳，之子远行游。振衣即前路，扬舲万里流。顾瞻林间鸟，好音正相求。感念同心友，对酒不能酬。昔为连枝树，根条本同丘。今为完山鸟，翻飞各异州。
送许曼植北上·其三
作者：陈吾德
朝代：明

所思图南羽，燕雀同其尘。匪志在粱稻，尺蠖固有伸。成均罗英彦，由来多俊人。巨卿杨往烈，伟明得其真。毋以明月姿，易彼梧台珍。行矣爱玉体，相期金马门。
送许曼植北上·其二
作者：陈吾德
朝代：明

异州非久异，握手待来兹。同丘难终竟，乖析会有时。丈夫志四方，畴能泣路岐。要言贵远大，宁为儿女私。敦交苟不薄，去住焉足疑。愿振飞天翮，庶以慰所思。
送黄云原入都
作者：陈吾德
朝代：明

结发曾登翰墨场，独怜留滞卧江乡。家传美锦人争羡，手握灵珠夜有光。燕市久悬收骏价，关门谁识弃繻郎。秋空举目长安迥，万仞遥瞻彩凤翔。
闻鹤
作者：陈吾德
朝代：明

九皋鸣鹤自喈喈，俗韵应知竟寡谐。寄语群离莫惊诧，九天阊阖为谁开。
陈司理及卿以诗见寄依韵和之
作者：陈吾德
朝代：明

郡斋随处有鱼悬，为政人歌奕世贤。两粤风猷谁易并，一官留滞尚难全。离筵共对朱明月，归日孤眠紫帽烟。千古岘碑还堕泪，君看陵谷几时迁。
陈霞谷来顾西园送别时北上谒选
作者：陈吾德
朝代：明

公车待诏出长安，曾记青尊共岁寒。逸足自言千里易，高栖犹借一枝难。西园地僻携琴至，北极天遥倚剑看。自是郑庄能爱士，肯教词赋滞儒冠。
除夕书怀二首
作者：陈吾德
朝代：明

除夕天涯客，深宵独掩扉。椒盘随俗态，灯蕊报春晖。雪色千林暝，塞门一雁飞。乡心悉欲折，何处是庭闱。五十明朝是，因悲逆旅过。无闻应自愧，有志竟如何。蕉鹿迷真梦，冥鸿任网罗。床头周易在，高枕待羲和。
除夕书怀二首·其一
作者：陈吾德
朝代：明

除夕天涯客，深宵独掩扉。椒盘随俗态，灯蕊报春晖。雪色千林暝，塞门一雁飞。乡心悉欲折，何处是庭闱。
除夕书怀二首·其二
作者：陈吾德
朝代：明

五十明朝是，因悲逆旅过。无闻应自愧，有志竟如何。蕉鹿迷真梦，冥鸿任网罗。床头周易在，高枕待羲和。
隆之生女赋赠二首
作者：陈吾德
朝代：明

昨夜欢声满玉堂，争言宝婺下祥光。卢家祇谓添丁喜，未识传书是女郎。喜来辄复醉霞觞，羡尔明珠掌上光。庭内封胡多玉树，不知人世有王郎。
隆之生女赋赠二首·其一
作者：陈吾德
朝代：明

昨夜欢声满玉堂，争言宝婺下祥光。卢家祇谓添丁喜，未识传书是女郎。
隆之生女赋赠二首·其二
作者：陈吾德
朝代：明

喜来辄复醉霞觞，羡尔明珠掌上光。庭内封胡多玉树，不知人世有王郎。
题扇
作者：陈吾德
朝代：明

杖策何年往帝圻，短亭依旧绿阴迷。杨桃残雪梅花瘦，人领春从天上归。
题旅屋壁
作者：陈吾德
朝代：明

昨日城头挂冠，今朝天外骖鸾。从教执席争席，且喜畜樊出樊。
题盘洲处士隐居
作者：陈吾德
朝代：明

大隐随缘出薜萝，磻溪何处问渔蓑。尔家旧业青云近，别墅新营绿水多。高枕江霞当槛落，开轩鸥鸟傍人过。扁舟载酒堪乘兴，未脱尘踪奈若何。
黄梅平寇有怀马大参君御
作者：陈吾德
朝代：明

岭道崎岖血战回，江亭下马共衔杯。风摇白羽仍如月，歌发红妆尽落梅。返照欲从高阁敛，青尊还向彩舷开。同舟此日君能几，不为城头画角催。
倚竹歌
作者：陈周
朝代：明
体裁：乐府曲辞

修竹兮青青，中虚兮外直。素节兮贞姿，寒暑兮一色。泠泠兮朝夕，予舍之兮焉适。
入闽遣怀
作者：陈周
朝代：明
体裁：五言律诗

奉命使南闽，八千里外行。敢辞山水恶，须尽葵藿诚。嶂云开复合，鸥鸟去还迎。欲猛催科政，疮痍尚念氓。
寄尚干林昌达
作者：陈周
朝代：明

惜子青山阴，荣亲志尤笃。乔木几多家，孝友谁能复。羡君孝友人共贤，礼门义路恒周旋。垂帷不下董子志，泣血蚤悟高柴天。迩来客到文峰下，秀色森森自天泻。飞瀑声中魂欲销，哀猿啼处情堪写。此行亦作鹿门游，白眼箕踞轻王侯。閒云独树气晻暧，绿萝翠盖风飕飗。忆昨相逢今几载，结交未尽平生爱。长者车回门巷稀，鬓毛已改丹心在。祗今明诏徵岩阿，衰麻卸却宁蹉跎。君不见东山谢安久不起，啸傲可奈苍生何。梅风吹雨乱山阴，却望山头见客心。继业当传麟史学，思亲应废蓼莪吟。閒云引水通蔬圃，卜地诛茆傍石林。谁谓李生盘谷远，篮车早晚一登临。
寄尚干林昌达·其一
作者：陈周
朝代：明

惜子青山阴，荣亲志尤笃。乔木几多家，孝友谁能复。羡君孝友人共贤，礼门义路恒周旋。垂帷不下董子志，泣血蚤悟高柴天。迩来客到文峰下，秀色森森自天泻。飞瀑声中魂欲销，哀猿啼处情堪写。此行亦作鹿门游，白眼箕踞轻王侯。閒云独树气晻暧，绿萝翠盖风飕飗。忆昨相逢今几载，结交未尽平生爱。长者车回门巷稀，鬓毛已改丹心在。祗今明诏徵岩阿，衰麻卸却宁蹉跎。君不见东山谢安久不起，啸傲可奈苍生何。
寄尚干林昌达·其二
作者：陈周
朝代：明

梅风吹雨乱山阴，却望山头见客心。继业当传麟史学，思亲应废蓼莪吟。閒云引水通蔬圃，卜地诛茆傍石林。谁谓李生盘谷远，篮车早晚一登临。
寄长儿枨
作者：陈周
朝代：明

汝昔洪塘别我去，流莺四啭庭前树。暌离浮世事多违，萧飒高堂发如素。鸿雁南飞屡得书，鹓行喜汝追云衢。叨陪史馆愧班马，须匡盛时如唐虞。前年孙枝条惊折，百结愁肠泪交睫。今年兰玉未生香，三复螽斯情内热。田家荒顿农多事，督耕畎亩聊婆娑。席门时屈长者辙，拙书莫换山阴鹅。尔家兄弟痴无匹，耽睡日高事游逸。徒诵渊明责子诗，终起仲由风树戚。朅来欲挈尔妻孥，束装将发仍踌躇。已裁尺书寄双鲤，蚤看赐省归庭除。
归化县八景 其一 玉虚洞天
作者：陈哲
朝代：明
体裁：七言律诗

谁是闽南第一山，霞标迥出五云班。鼋梁露湿琼浆冷，龙穴苔封石灶閒。径转篮舆骚客过，风飘紫笛洞仙还。采芝已是游蓬岛，瑶草琪花尽可攀。
归化县八景 其七 碧嶂晴岚
作者：陈哲
朝代：明
体裁：七言律诗

近阁烟岚聚紫氛，西来无处不絪缊。石林环拥诸村雾，岩壑遥连五嶂云。爽气频看朝不散，晴岚乍望昼难分。游人尽说山川好，还似山阴道上闻。
归化县八景 其三 雪峰营垒
作者：陈哲
朝代：明
体裁：七言律诗

百折崔巍是雪峰，临高遥望暝霞重。千山翠色林中刹，万壑寒声石底松。烽燧当年愁过鸟，旌旗何处捲飞龙。英雄一散空陈垒，疏木萧萧起暮钟。
归化县八景 其二 觉林梵地
作者：陈哲
朝代：明
体裁：七言律诗

祗林深辟倚山阿，开士幽居景若何。磬定孤云留石壁，钟残半月挂松萝。望来地僻昙花坠，坐入天空法雨多。何处白莲堪结社，此中殊似虎溪过。
归化县八景 其五 龟山挺秀
作者：陈哲
朝代：明
体裁：七言律诗

东望龙湖绕石林，名贤祠宇昼阴阴。即看大道无南北，更叹遗丘已古今。日落虚堂飞雾动，春来残碣卧苔深。龟山寒色孤相对，犹似当年立雪心。
归化县八景 其八 白沙夜月
作者：陈哲
朝代：明
体裁：七言律诗

十里寒涛拥白沙，一川晴雪洒蒹葭。圮头黄石谁遗履，岸上青苔或浣纱。题柱当年成感慨，吹箫明月想豪华。鱼龙寂寞渔矶冷，好拟西风泛远槎。
归化县八景 其六 狮塔标奇
作者：陈哲
朝代：明
体裁：七言律诗

狮子岩从郭外蟠，崔巍新塔踞危峦。城头日落晴相望，野外烟浮迥自看。四壁远涵空翠色，七层高倚晚星寒。凭高便可舒长啸，何处登临纵鹖冠。
归化县八景 其四 星窟禅窝
作者：陈哲
朝代：明
体裁：七言律诗

上方楼阁白云幽，碣底乾坤隐十洲。幡影摇来山月夕，箫声吹落石门秋。寒苔疏木停猿鹤，翠壁丹崖驻斗牛。还见天花飞不尽，朝朝遥傍赤霞流。
九日偶成
作者：陈善
朝代：明
体裁：五言律诗

九日出西郭，望中秋色深。荞花霜满地，枫叶锦成林。饮马逢流水，登高问碧岑。折腰虚五斗，羞对菊花吟。
冰轮桂露
作者：陈善
朝代：明
体裁：七言律诗

中庭地白泻蟾光，湛露零零桂子香。闻道吴刚劳握斧，曾无公远漫成梁。曹瞒横槊悲三匝，庾亮登楼梦一场。争似风流贤令尹，斡旋霓羽到元阳。
春游澉墅
作者：陈善
朝代：明
体裁：七言律诗

携酒来从澉上游，苍苍树色望中浮。林间梵呗天真院，空外阑干宣慰楼。沧海接云疑越峤，青山绕郭似杭州。醉归驴背饶诗兴，东指蓬莱铁笛秋。
玙城
作者：陈善
朝代：明
体裁：七言绝句

水云乡在旧城西，几度寻幽醉不迷。遥忆清虚楼上客，洞箫吹彻海天低。
觉林夕照
作者：陈善
朝代：明
体裁：七言律诗

青山寂寂谢尘氛，人世光阴易夕醺。渔父短歌临水听，牧童长笛隔林闻。天边淡影明鸦背，松杪馀光认鹤群。托得寻幽遇支遁，卧分禅榻半间云。
资圣寺戴井
作者：陈善
朝代：明
体裁：七言绝句

将军遗宅作招提，石钵铜瓶不染泥。几度逢僧谈往事，倚阑回首夕阳低。
远岫翠峰
作者：陈善
朝代：明
体裁：七言律诗

崒嵂支撑半壁天，层层翠秀断还连。云铺野阔乾坤画，雨歇青来丘壑仙。栋宇远衔晴晓色，帘栊低控夕阳烟。此中坐卧真潇洒，岂让河阳美昔年。
九日答潘茂才
作者：陈善赓
朝代：明

闲亭幽寂似枯禅，偶读新诗亦爽然。授柬自同莲社后，开尊谁共菊花边。风前得句惊霜雁，云里怀人隔暮烟。欲把茱萸聊寄赠，蒹葭无柰渺长天。
六朝清隐寿潘子迁执丈
作者：陈善赓
朝代：明

沧溟逸翮自逍遥，漫拟閒居赋寂寥。金鼎香传洪令熟，玉笙吹向子乔招。嘤鸣荏苒同三世，鸿藻才华踞六朝。近报新恩频诏老，看君七十老渔樵。
次酬潘子迁执丈并荅讯曾笃卿表弟
作者：陈善赓
朝代：明

卜居宁问楚江渔，半亩依城数掾馀。绝世却希人事淡，藏身犹愧姓名疏。弟兄浪迹真萍似，孔李通家更水如。独羡遗吴称间代，未须黄石授编书。
秋夜偕诸子饮罗伯常镜园
作者：陈善赓
朝代：明

名园幽僻足芳丛，白社开尊此夕同。琥珀光摇寒炬色，芙蓉香带菊花风。谈深茗碗双星下，人坐冰壶一镜中。夜气渐深霜渐落，林间纤月隐朦胧。
上清观
作者：陈嘉言
朝代：明

上清楼阁倚苍冥，风扫松关昼不扃。溟海潮来浮岸白，罗浮峰近拂帘青。星君像古犹存画，仙履声残尚有亭。当日紫霞何处去，试将往事扣山灵。
题袁氏东隅书舍
作者：陈嘉言
朝代：明

积善君家庆有馀，林泉静处乐安居。元回庭下梅先发，春到窗前草不除。风气入帘生几席，芸香满架润诗书。丈夫自有飞腾志，晚驾蒲轮就聘车。
缺题
作者：陈嘉谋
朝代：明
体裁：七言律诗

施氏山前旧有人，吴王宫殿几重新。年来绿树村边月，夜半清溪梦里身。衰草尽随眉黛落，飞花长逐杜鹃声。西家女侠今何在，白苎轻萝谢四邻。
缺题
作者：陈嘉谋
朝代：明

施氏山前旧有人，吴王宫殿几重新。年来绿树村边月，夜半清溪梦里身。衰草尽随眉黛落，飞花长逐杜鹃声。西家女侠今何在？白苎轻萝谢四邻。
登天宁阁
作者：陈嘉谟
朝代：明
体裁：七言律诗

阁倚诸天最上头，殊方极目一销忧。浮云长满三千界，华发惊看四十秋。岳色北来瞻日近，河声东下带冰流。凭高把酒翻惆怅，寇盗流移两未休。
与黎幼元卢元明二年丈诗社凤凰台晚眺二首
作者：陈国是
朝代：明

凤去台空在，登台作凤吟。远村犹暮色，长薄自秋阴。鸟韵醒人耳，湖光照客心。飘然尘外侣，想亦为幽寻。高台凌汉表，属目出朝阳。地控黄旗壮，云垂碧甲长。据梧吟调古，绣佛两花香。坐待庭前月，清思不可量。
与黎幼元卢元明二年丈诗社凤凰台晚眺二首·其一
作者：陈国是
朝代：明

凤去台空在，登台作凤吟。远村犹暮色，长薄自秋阴。鸟韵醒人耳，湖光照客心。飘然尘外侣，想亦为幽寻。
与黎幼元卢元明二年丈诗社凤凰台晚眺二首·其二
作者：陈国是
朝代：明

高台凌汉表，属目出朝阳。地控黄旗壮，云垂碧甲长。据梧吟调古，绣佛两花香。坐待庭前月，清思不可量。
京观楼
作者：陈国是
朝代：明

江阁何年建，寒棱石态生。鱼吹蘋溜合，潮涨岸沙平。榴气因风远，芦衣对水明。沧浪歌一曲，疑是洞庭声。
南山寺
作者：陈国是
朝代：明

缭绕头陀石，涵虚半斗南。万山回积雪，一水静拖蓝。闻梵风来树，明心月到潭。曹溪终古在，镫采满花庵。
大观亭眺望
作者：陈国是
朝代：明

万山回互抱江头，日日江花逐水流。客舸挂帆风欲趁，鼋鼍吹浪暮多愁。鲛人杂处谙夷语，龙女携家上蜃楼。欲向天涯问寒暖，长卿拟典鹔鹴裘。
宝林寺
作者：陈国是
朝代：明

石笋千峰簇，曹溪一径通。密林斜月入，深窦野烟笼。钵底安龙毒，岩前印虎踪。云根僧一个，坐定不闻钟。
宿石钟山寺
作者：陈国是
朝代：明

稳几当窗久，湖光满客衣。云封莲室静，萤傍石钟稀。一水分吴楚，孤城接翠微。山灵应不负，空自采江蓠。
明妃曲
作者：陈国是
朝代：明

蛾眉马首向西戎，独抱琵琶叹晚风。曲罢徘徊青海月，新声已入弋阳宫。
海珠寺
作者：陈国是
朝代：明

乾坤疏瀹处，砥柱有孤峰。波撼龙宫月，经翻鹢首风。山光遥似逼，海气近还空。何物神珠女，思王赋已工。
深溪龙潭
作者：陈国是
朝代：明

划壁削嶙峋，天风尽日闻。鼍沈青嶂霭，龙卧碧潭云。沸石喧朝雨，晴林带夕曛。祥烟来缥缈，疑是御炉薰。
登五层楼
作者：陈国是
朝代：明

嵯峨飞阁俯青浔，倚槛寒生落木森。雁翅城边云欲歛，虎头门外昼多阴。水吞西粤汤池固，地接南条霸气深。高宴自来惊岁暮，更兼双鬓对华簪。
登大岭山感怀
作者：陈国是
朝代：明

绝壁崚嶒雾泽深，巨灵仙掌擘千寻。缘崖震色鼋鼍窟，坐石惊心虎豹林。落落断碑从藓蚀，累累荒冢尽蹄涔。河山满眼俱陈迹，把酒临风对夕阴。
白菊
作者：陈国是
朝代：明

我有高堂白玉枝，泠然风月自摛披。黄金世界红尘眼，谁识乾坤太素姿。
粤王台
作者：陈国是
朝代：明

回合苍冥枕白云，尉佗歌舞昔年新。只今台上青青草，空有西山月照人。
胡笳曲
作者：陈国是
朝代：明

胡沙乱捲月冥濛，独抱胡笳坐晚空。不是离人莫吹彻，至今羌塞怨无穷。
芙蓉庵
作者：陈国是
朝代：明

关山切上层，萧瑟对金灯。鹤冷凭空阁，云閒入定僧。韶弦松响细，溅石涧声增。一枕芭蕉雨，南华午梦腾。
题斋壁
作者：陈国是
朝代：明

土壁柴门昼掩关，谈经身住水云间。不矜丽色梅花静，长露天机鸟语閒。富渚钓丝来野客，灞桥诗兴访他山。春晴病起还杯酒，一醉江风月未阑。
山中漫兴
作者：陈国英
朝代：明

散发寻幽地，登山一放歌。采芳眠药圃，耽翠坐藤萝。愚谷风波少，顽仙慷慨多。非关徒适志，吾道在槃阿。
感遇
作者：陈国英
朝代：明

平生怀一剑，无异风胡削。琉璃吐莲花，江河精不涸。纵横运无前，截蛟如断藿。如何没埃尘，芒寒未磅礴。夜夜斗牛边，宝气尚腾焯。慎勿畀匪人，用之同刈获。以防君子身，千年光涵锷。
曹溪参六祖赋得三十四韵
作者：陈国英
朝代：明

不识朝华路，寻源一睇凝。香流溪口寂，云护宝林层。龙象胎真气，山河应圣兴。我师诞岭南，觉性自圆成。黄梅会七百，不羡六朝僧。一悟无相偈，衣钵遂亲承。逍遥爰自来，飘笠作萝藤。远□身藏猎，知机鸟避鹰。自解风幡义，演法道力胜。四山为坐具，兰若纷坡陵。佛树台阴古，潭心海气蒸。亚仙檀樾主，高原尚棱棱。功德天广大，诸魔静伏惩。果然下下者，别有上上能。说法龙降钵，卓锡地泉升。金刚永不坏，流璃一鉴澄。慈云荫下界，慧日无边明。击空波浪灭，一叶须弥凌。不立文字教，顿入最上乘。三车希解脱，四道證无生。天龙全依护，人鬼自凝丞。大千同普照，沙佛合齐登。譬如彼茎草，能为丈六腾。迦叶智无量，瞿昙骨崚嶒。古塔曾栖鹤，花龛萃百灵。琳宇耀金梵，宝幡绘吴绫。天乐时闻响，传灯续相仍。如如元无极，世法漫损增。五花终成果，今修得未曾。快瞻真面目，千年拳服膺。时代虽云隔，檀经信有徵。迷川怀彼岸，大路准金绳。兔角洵为幻，电光亦匪恒。待看野劫火，化作玉壶冰。
罗浮歌二首
作者：陈国英
朝代：明

朱崖翠壁满流霞，怪石穿松故老家。坐玩茏葱五色雀，令人忘想就丹砂。锦绣峰随玉女峰，鸾箫仙佩响琮琮。相逢话指麻姑在，为饮琼苏酒一钟。
罗浮歌二首·其一
作者：陈国英
朝代：明

朱崖翠壁满流霞，怪石穿松故老家。坐玩茏葱五色雀，令人忘想就丹砂。
罗浮歌二首·其二
作者：陈国英
朝代：明

锦绣峰随玉女峰，鸾箫仙佩响琮琮。相逢话指麻姑在，为饮琼苏酒一钟。
赠别署县吕明府二首
作者：陈国英
朝代：明

乍出葵阳道，骊歌声未休。山花恋去驾，梅雨送行舟。文治推单父，才名识太丘。明时方汲引，迟汝到皇州。宦况似飞鸥，云天任息游。饮泉不易志，对月几登楼。鳄海迹初散，罗浮梦欲留。独怜诸父老，携酒立沙头。
赠别署县吕明府二首·其一
作者：陈国英
朝代：明

乍出葵阳道，骊歌声未休。山花恋去驾，梅雨送行舟。文治推单父，才名识太丘。明时方汲引，迟汝到皇州。
赠别署县吕明府二首·其二
作者：陈国英
朝代：明

宦况似飞鸥，云天任息游。饮泉不易志，对月几登楼。鳄海迹初散，罗浮梦欲留。独怜诸父老，携酒立沙头。
过龟湖诗
作者：陈国英
朝代：明

竭泽年来鱼□□，沧桑犹是古龟湖。浮沉往迹潮高下，去住冢□云有无。世乱未能终稼穑，士贫那肯废诗书。□时得睹修和理，鸡犬桑麻遍海隅。
东岭朝霞
作者：陈圭
朝代：明
体裁：五言绝句

曙色渐东启，岭头几树辉。晓风吹不断，五彩绚天机。
中秋姚宝山有约不遂次日见过
作者：陈圭
朝代：明

待月荒庐夜不扃，半天风雨更凄清。孤踪自觉多悲况，皓魄相知亦世情。赤壁羽仙还入梦，山阴夜雪已寒盟。今宵握手同看处，顿觉秋光分外生。
九月一日登泰山
作者：陈圭
朝代：明

岱宗秋日气高寒，绝顶西风自整冠。岩畔进香何处客，山巅封禅几时坛。眼空寰海三千界，路入青冥十八盘。薄暮故人劳载酒，翠微银烛整馀欢。
佛子冈别松溪年兄程诗有佛子冈头之句赋此奉和
作者：陈圭
朝代：明

临皋道上停骖处，佛子冈头话别时。聚散浮踪悲海梗，屈伸吾道任天机。一杯醽醁金樽尽，万里云霄玉舄飞。宇宙事多皆分内，江湖廊庙更何期。
半截松为李�岩居士作
作者：陈圭
朝代：明
体裁：古风

写松须纵笔，撑突见高节。兹谁老秃为，精色入砚铁。岂伊风轮过，忽施鬼斧截。虬髯半盘云，鹤盖全偃雪。屃赑元气缩，礌砢苍烟结。硕体百尺围，厚地一丈裂。猿猱枝上攫，貔虎根下抉。女萝不敢附，仙脂自可啜。独存正直操，老互风霜阅。雷雨时砰訇，鞭电欻闪掣。孤危世所忌，拥肿匠乃劣。和峤善养晦，陶潜讵藏拙。翛然三径中，腰脊肯一折。不露颠末材，斯真栋梁杰。画手蓄此意，偶向尺缣泄。静者乃得之，迎晞叹奇绝。
同陆月岩游十里庄喜太监寺
作者：陈圭
朝代：明

野寺依高柳，春流入乱畦。山门初下马，丛薄乍闻鸡。古柏枝全屈，新蒲叶半齐。老僧迟客久，携手上招提。
太清河阻渡正觉寺偶成
作者：陈圭
朝代：明

白云仙客下青齐，满目风烟路欲迷。关吏望尘迎鼓吹，山僧烧茗款招提。孤舟野水人难渡，芳草斜阳马自嘶。潭畔行吟春日晚，满庭高树几乌栖。
宁海州烟霞洞
作者：陈圭
朝代：明

海上三山知有无，壮游聊访此仙都。眼穷扶木疑萍梗，身入松萝意画图。石室烟消丹灶冷，洞门云锁鹤田芜。东风未尽登临兴，山下斜阳鸟乱呼。
官坡访刘居士
作者：陈圭
朝代：明

天风吹我上崔嵬，花拥肩舆一径开。仙岭白云晴似絮，官陂春水绿于苔。高人恰听莺声去，好客才从鸟道来。吟倚夕阳亲剥啄，古香飞出乱书堆。
宿东林寺
作者：陈圭
朝代：明

霜后丛林秋气深，天边斜日映峰阴。十年宦海嗟陈迹，一夜禅房净客心。爱菊欲辞陶令印，赏桃空洒阮郎襟。山灵似解羁栖意，鹤唳猿啼月色沉。
宿双石寺
作者：陈圭
朝代：明

古寺幽深一径通，落花流水小桥东。松巢老鹤三千丈，云绕仙坛十二重。我欲息机聊同榻，僧归无语但闻钟。从今识得桃源洞，暇日还来觅旧踪。遥从天上领春回，特向山中访衲来。一径通幽花木胜，两山高耸石门开。松声萧瑟风生榻，梧影扶苏月满阶。去去苍生悬望久，莫教猿鹤误惊猜。
宿双石寺·其一
作者：陈圭
朝代：明

古寺幽深一径通，落花流水小桥东。松巢老鹤三千丈，云绕仙坛十二重。我欲息机聊同榻，僧归无语但闻钟。从今识得桃源洞，暇日还来觅旧踪。
宿双石寺·其二
作者：陈圭
朝代：明

遥从天上领春回，特向山中访衲来。一径通幽花木胜，两山高耸石门开。松声萧瑟风生榻，梧影扶苏月满阶。去去苍生悬望久，莫教猿鹤误惊猜。
寄陈幕府二首
作者：陈圭
朝代：明

幕府春风坐几年，宦情如水只依然。无人不道功曹好，主诺欣逢太守贤。魏阙重沾新雨露，故园休恋旧云烟。须知宓子弹琴暇，时上江楼望尔船。一骑红尘万里同，五更金阙听鸣钟。太丘令长亦不恶，南郡功曹岂易逢。后会莫教悬榻久，先归应是惜花浓。兴来欲举山阴棹，水满春江月满空。
寄陈幕府二首·其一
作者：陈圭
朝代：明

幕府春风坐几年，宦情如水只依然。无人不道功曹好，主诺欣逢太守贤。魏阙重沾新雨露，故园休恋旧云烟。须知宓子弹琴暇，时上江楼望尔船。
寄陈幕府二首·其二
作者：陈圭
朝代：明

一骑红尘万里同，五更金阙听鸣钟。太丘令长亦不恶，南郡功曹岂易逢。后会莫教悬榻久，先归应是惜花浓。兴来欲举山阴棹，水满春江月满空。
山中小搆姚宝山以诗见贺依答六首
作者：陈圭
朝代：明

不见高人久，含情日倚楼。雕龙思绪论，吐凤忆风流。笔底三江泻，胸中万宝褒。何当击舟楫，一过白沙洲。气屈双龙剑，才微五凤楼。振衣登绝巘，濯足俯长流。杖履应谁共，诗书祇自褒。已成遗侣鹤，寂寞宿沙洲。昔与君同学，如登百尺楼。文诠超上乘，声价重时流。志气三秋吐，英雄万国褒。愿言皆脱颖，携手上瀛洲。聆言尘外性，爱此山中楼。种菊开三径，藏书杂九流。田家酒初熟，邻叟日相褒。风雨前溪恶，移船入萩洲。江水通幽涧，山云覆小楼。渔樵堪混迹，天地与同流。日夕牛羊下，秋风禾麦褒。野人争席罢，鸥鸟满前洲。山中读礼暇，时复一登楼。意懒云俱寂，心閒水自流。禽鱼随在适，鹿豕伴人褒。徙倚听渔父，长歌过故洲。
山中小搆姚宝山以诗见贺依答六首·其一
作者：陈圭
朝代：明

不见高人久，含情日倚楼。雕龙思绪论，吐凤忆风流。笔底三江泻，胸中万宝褒。何当击舟楫，一过白沙洲。
山中小搆姚宝山以诗见贺依答六首·其三
作者：陈圭
朝代：明

昔与君同学，如登百尺楼。文诠超上乘，声价重时流。志气三秋吐，英雄万国褒。愿言皆脱颖，携手上瀛洲。
山中小搆姚宝山以诗见贺依答六首·其二
作者：陈圭
朝代：明

气屈双龙剑，才微五凤楼。振衣登绝巘，濯足俯长流。杖履应谁共，诗书祇自褒。已成遗侣鹤，寂寞宿沙洲。
山中小搆姚宝山以诗见贺依答六首·其五
作者：陈圭
朝代：明

江水通幽涧，山云覆小楼。渔樵堪混迹，天地与同流。日夕牛羊下，秋风禾麦褒。野人争席罢，鸥鸟满前洲。
山中小搆姚宝山以诗见贺依答六首·其六
作者：陈圭
朝代：明

山中读礼暇，时复一登楼。意懒云俱寂，心閒水自流。禽鱼随在适，鹿豕伴人褒。徙倚听渔父，长歌过故洲。
山中小搆姚宝山以诗见贺依答六首·其四
作者：陈圭
朝代：明

聆言尘外性，爱此山中楼。种菊开三径，藏书杂九流。田家酒初熟，邻叟日相褒。风雨前溪恶，移船入萩洲。
市桥双月
作者：陈圭
朝代：明
体裁：五言绝句

碧汉天如洗，虹桥水自深。水天双月映，照尽百年心。
归田二首
作者：陈圭
朝代：明

岭外温和二月赊，东皇助巧染精华。清风吹遍池中水，化日烘开野外花。酒旆斜悬三五市，笑颜可敌百千家。升平处处歌尧德，解绶归来日未斜。少壮登朝志已酬，似从天上下岣嵝。新供细泻疑堆玉，间步芳池任钓钩。一笑功名花鸟外，半生诗酒雁峰头。清狂似有神仙分，留伴山翁物外游。
归田二首·其一
作者：陈圭
朝代：明

岭外温和二月赊，东皇助巧染精华。清风吹遍池中水，化日烘开野外花。酒旆斜悬三五市，笑颜可敌百千家。升平处处歌尧德，解绶归来日未斜。
归田二首·其二
作者：陈圭
朝代：明

少壮登朝志已酬，似从天上下岣嵝。新供细泻疑堆玉，间步芳池任钓钩。一笑功名花鸟外，半生诗酒雁峰头。清狂似有神仙分，留伴山翁物外游。
思平闻惊书怀
作者：陈圭
朝代：明

忧国愿时平，思乡爱短程。麻衣霜后薄，烽火夜深明。蓐食催宵发，山行趁晓晴。春晖常在目，寸草若为情。
放艇
作者：陈圭
朝代：明

放艇珠江未老违，聊携三五赏春晖。柳间撑出花间转，笑里来时醉里归。红锦丛中尘务远，白头交外故人稀。乘时正好寻真乐，风橹逍遥载月辉。
沂山瀑布泉
作者：陈圭
朝代：明

百尺崖头观瀑布，泠泠飞雪洒晴空。深山六月白虹见，哨壁三更银汉通。直奔到海何曾住，欲上寻源不可穷。救旱为霖浑易事，定须龙起此波中。
游六王山
作者：陈圭
朝代：明

第一峰头纵大观，千岩万壑品题间。卜居拟入烟霞洞，设险还依虎豹关。未暇罗浮寻石室，不须勾漏觅金丹。何年整顿乾坤了，决计携家入此山。
游那射山
作者：陈圭
朝代：明

山川自昔因人重，此地惟今我始游。愈上高峰愈奇胜，不登绝顶不教休。云浮阴洞疑无际，人倚青天欲尽头。独立苍茫看元化，遥瞻北极是神州。
登拱极楼
作者：陈圭
朝代：明

腾身飞鸟上，天影四围看。人语响空碧，江心生暮寒。云开三楚地，风扫五溪蛮。岁晏应闻捷，斜阳同倚栏。
白沙渔火
作者：陈圭
朝代：明
体裁：五言绝句

落叶江城暮，渔灯射半洲。雁惊残影起，独立在沙头。
竹亭
作者：陈圭
朝代：明

簇簇琅玕翼翼亭，江山千载重斯名。岁寒有节凌霄汉，昼静无尘到几屏。摘寔尚堪供凤食，开窗时复听莺鸣。主人若欲添风月，快剑还须斩数茎。
答程内翰年兄
作者：陈圭
朝代：明

谁将奇字问扬雄，司马凌云赋未工。一夜秋堂成夙契，百年萍海聚浮踪。论交莫厌家风薄，涉世翻惊俗态浓。归去逢人如问讯，病夫心事寄冥鸿。
腊月诞日李五林寄诗和韵奉答
作者：陈圭
朝代：明

煖入江梅气渐匀，典衣沽酒醉生辰。周南留滞嗟司马，谷口栖迟愧子真。白发慈颜频入梦，青云仙侣故相亲。风前肠断清扬远，忽枉瑶华浣渴尘。
西山晚照
作者：陈圭
朝代：明
体裁：五言绝句

林腰看日下，山影接云飞。何处数声笛，前村牧子归。
西林寺
作者：陈圭
朝代：明

寺古径偏曲，僧稀山更幽。昙花如笑客，瑶草不知秋。风细炉烟袅，云开塔影浮。虎溪何处是，吾欲问踪由。
觐回德化与钟省庵年兄酌别二首
作者：陈圭
朝代：明

长安陌上走红尘，杨子江头问去津。满目莺花春欲尽，孤篷灯火夜常分。堪怜萍梗真无定，唯爱芝兰久不闻。此别应须各努力，中原麟凤网罗频。金陵佳气郁葱葱，太守堂前乐事浓。紫阁黄扉春色好，白鱼青笋晓盘充。孔庭诗礼今重对，武邑弦歌即此风。别后诗篇须寄我，秋来霄汉有飞鸿。
觐回德化与钟省庵年兄酌别二首·其一
作者：陈圭
朝代：明

长安陌上走红尘，杨子江头问去津。满目莺花春欲尽，孤篷灯火夜常分。堪怜萍梗真无定，唯爱芝兰久不闻。此别应须各努力，中原麟凤网罗频。
觐回德化与钟省庵年兄酌别二首·其二
作者：陈圭
朝代：明

金陵佳气郁葱葱，太守堂前乐事浓。紫阁黄扉春色好，白鱼青笋晓盘充。孔庭诗礼今重对，武邑弦歌即此风。别后诗篇须寄我，秋来霄汉有飞鸿。
谒九峰书院
作者：陈圭
朝代：明

一曲溪头上小航，九峰祠下仰清光。典谟训诰一家传，礼乐文章四叶芳。吾道渊源从此溯，圣门正脉属谁当。瓣香端拜抠衣去，又向前川谒紫阳。
贺潢涧公九月十六初度
作者：陈圭
朝代：明

寿酒频倾年复年，金章紫绶色长鲜。安期火枣秋初熟，方朔蟠桃晚更圆。丛菊霜清芳气袭，甘棠风静颂声传。蹇予下榻劳青眼，为赋南山松柏篇。
赠张彪秀才
作者：陈圭
朝代：明

昔年曾握手，今日喜重逢。樽酒论交旧，篇诗入兴浓。长途淹骏骥，稚子识人龙。待聘吾儒事，斯文岂遂穷。
过大关
作者：陈圭
朝代：明

两腋翛翛生羽翰，朗吟飞上百寻关。高声直欲呼阊阖，回首翻惊出世寰。守吏迎人趋道左，仙翁烧药卧云间。官程无奈东征急，一路清风过大安。
送乡人陈竹园
作者：陈圭
朝代：明

都门樽酒凌清晓，泮水芹香忆少年。万里烟霞双望眼，九秋风雨一归船。悬知宦况青毡上，且托乡书白雁前。独羡儒官偏意气，朝游南粤暮游燕。
送李中嵩江南审录
作者：陈圭
朝代：明

画省人龙今复离，都门惆怅酒醒时。简书郑重遥怜尔，云树苍茫更忆谁。雨露九千凭彩笔，风云万里脱尘缁。江南到处饶芳草，寄向归鸿慰所思。
送杨贰厓之任辰州司训
作者：陈圭
朝代：明

春风万里辰阳道，落日孤舟楚水濆。草色连天迷极目，雁声冲雨怨离群。鳣堂旧识三台象，龙剑新开百鍊文。把酒都门无限意，赠君惟有五溪云。
都门送王君静斋归里
作者：陈圭
朝代：明

王子人中豪，经史富怀抱。壮岁游京师，予见恨不早。盍簪虽云初，一晤已倾倒。归哉益勉旃，勿愧梧山老。
鉴寺僧钟
作者：陈圭
朝代：明
体裁：五言绝句

山阁僧初定，松窗梦正酣。鲸音百八动，惊醒自江南。
题双寿卷
作者：陈圭
朝代：明

南极空闻主寿昌，西池之说亦荒唐。争如二老乾坤并，共羡双雏霄汉翔。花县早曾分禄养，杏园今复以名扬。貤封有典须看取，锦轴辉煌御墨香。
马山岚气
作者：陈圭
朝代：明
体裁：五言绝句

云端山屹立，山气自氤氲。愿此山中气，为霖天下春。
高材山
作者：陈圭
朝代：明

暂辍清朝鹓鹭班，稍分微禄买青山。非关猿鹤多情绪，难得渔樵识面颜。绕洞浮云春霭霭，灌园流水夜潺潺。谢安宁为苍生起，嘱咐白云好闭关。
黉宫万云
作者：陈圭
朝代：明
体裁：五言绝句

山接书楼迥，云飞几万重。悠扬碧天外，乘此共从龙。
龙洞仙泉
作者：陈圭
朝代：明
体裁：五言绝句

龙从仙客去，留此钵中泉。一脉原无尽，生生几百年。
河决温家滩
作者：陈坤
朝代：明

卫河波涛漏，温滩堤岸开。汹訇一夜响，簸荡六鳌回。跬步初分派，阴堤久益推。谁能辨牛马，浑欲认风雷。云阵排郊坰，轻车遍草莱。但闻歌瓠子，不复聚芦灰。赤鲤游还乐，轻鸥下不猜。淼茫遥接海，浸灌远穷隈。禾稼随流尽，奔腾逐日来。河泥膏畎亩，堤柳抉根荄。界宇怜无际，襟怀望欲恢。浪花吹岸阔，莲叶贴天回。骇水疑汤沸，惊涛漫雪堆。荒波摇地轴，野水漾星台。耒耜偏能喜，流离转可哀。谽呀开日抱，争划怖山颓。羊角悬河陇，龙鳞散野魁。村墟迷町疃，舸舰避喧豗。水击千群鹭，波奔万骑騋。尺寻喧旦暮，城市转惊猜。北望无平陆，遥瞻绝远垓。转轮妨滥污，星火代条枚。普淖骈肥壤，官司惧祸胎。人功劳版干，竹落损萦回。荷锸招群役，悬旌更屡催。三秋寒浪减，一日坏坡培。莫虑飞鸿燕，当途有俊才。
望岳亭
作者：陈垲
朝代：明
体裁：七言律诗

秋来无雁过峰前，万丈衡山隔楚天。人事炎风兼朔雪，功名铜柱复燕然。漫凭兜率三生石，遥望沧洲一点烟。愧尔山灵岂相笑，东归已买洞庭船。
吊梅道人墓
作者：陈埙
朝代：明
体裁：七言律诗

见说梅花旧有庵，清风遗落满江南。茶烟散雨经春几，橡树连云合抱三。玉骨巳随和尚化，玄关不放俗人参。我来欲为弹流水，今古同心照此潭。
和遁庵东皋述怀
作者：陈域
朝代：明
体裁：古风

落花飞雨香春潭，啼莺乳燕催侬镵。萦烟细草芳毵毵，锦铺一架蔷薇酣。桑馀葆羽供吴蚕，阴敷百两千岁楠。元龙韬耀心不贪，作亭面水穷幽探。新诗每与阿戎谈，铿金戛玉声喃喃。谢庭况有真奇男，群书强记事多谙。衔杯草圣乐且耽，挥毫落笔书云蓝。寄余环堵诵再三，珠玑唾落令人惭。嗟余积黍不盈甔，抱膝长吟心更堪。清溪萦回白石庵，芝兰旧植风露含。芙蓉倒浸浮烟岚，星河灭没天影涵。鼾鼾渴睡希图南，短衣破帽轻肥甘。蔬畦缬翠香满篮，洞庭酒熟留霜柑。半生未遂趋朝参，也沾圣化仁恩覃。
寄遁庵兄山居
作者：陈域
朝代：明
体裁：七言律诗

遁叟吟诗酷爱僧，诗成良夜独篝灯。白莲社里难忘酒，西华山中任曲肱。倦鸟却归天万里，奔鲸曾破浪千层。春风赢与田家乐，醉捧豚肩祝岁登。
感怀
作者：陈域
朝代：明

雨时溪水浊，雨歇溪水清。我来玩清泚，适值风雨晴。泠然启水鉴，洞烛万物情。因呼孺子前，谁为歌濯缨。薄暝松萝阴，开帘见新月。皎皎白玉蟾，迢迢广寒阙。灵籁息天衢，浮云向空没。散发行清光，微吟了未辍。尚忆同心人，相看隔秦越。
感怀·其一
作者：陈域
朝代：明
体裁：古风

雨时溪水浊，雨歇溪水清。我来玩清泚，适值风雨晴。泠然启水鉴，洞烛万物情。因呼孺子前，谁为歌濯缨。
感怀·其二
作者：陈域
朝代：明
体裁：古风

薄暝松萝阴，开帘见新月。皎皎白玉蟾，迢迢广寒阙。灵籁息天衢，浮云向空没。散发行清光，微吟了未辍。尚忆同心人，相看隔秦越。
述怀次前韵
作者：陈域
朝代：明
体裁：七言律诗

已觉头颅似老僧，衰迟还爇读书灯。消愁每办一杯酒，治病难逢三折肱。客梦易醒春雨里，诗怀遥寄暮云层。汉阴抱瓮虽云拙，犹胜孜孜垄断登。
送蒙庵之浙江
作者：陈域
朝代：明

霜台持宪客，许国百年身。马踏闽关路，莺花旧日春。君趋鸾凤群，我牧牛羊道。别去各天涯，愁心寄芳草。
送蒙庵之浙江·其一
作者：陈域
朝代：明
体裁：五言绝句

霜台持宪客，许国百年身。马踏闽关路，莺花旧日春。
送蒙庵之浙江·其二
作者：陈域
朝代：明
体裁：五言绝句

君趋鸾凤群，我牧牛羊道。别去各天涯，愁心寄芳草。
閒居
作者：陈域
朝代：明
体裁：五言律诗

卜筑卧青山，浮尘事不关。虚庭岩石秀，小圃水烟閒。倚杖看云立，吟诗踏月还。陶然天壤外，何必慕商颜。
题湖州慈感寺
作者：陈域
朝代：明
体裁：五言律诗

过溪才百步，桥转入禅关。高阁斜临水，平林远见山。波光随鸟度，秋色共云閒。深惬幽人趣，迟留忘却还。
七月望日值雨宿窖中
作者：陈基
朝代：明
体裁：古风

西游复入河东路，复巘重冈愁屡度。崎岖五里不到河，忽雷椎山雨如注。须臾百水争怒流，澒洞忽若龙腾湫。熊罴遁藏虎豹伏，魑魅乱叫狐狸愁。我马在前我仆后，我行一步一回首。阴风吹人股为慄，破帽笼头衣露肘。疾呼东来皓首翁，问劳慰我心忡忡。相延入谷已暝黑，下马共栖营窟中。不知今夕复何夕，俯仰人间长太息。劳生何必为形役，归有衡门且容膝。
三塔寺访宽老
作者：陈基
朝代：明
体裁：五言律诗

人世难行路，禅房独掩扉。鹤飞知客至，雨歇见龙归。天地干戈满，江湖故旧稀。愧非韩刺史，临别更留衣。
三月七日过三塔寺留别宽老
作者：陈基
朝代：明
体裁：七言律诗

轺车来往每匆匆，此夕相看一笑同。轩外竹添千个翠，树头花吐万年红。茶烹日铸龙分水，榻近云巢鹤语风。栀子雨肥蕉叶大，恨无好句续韩公。
三月十五日由淮安使江南别同官
作者：陈基
朝代：明
体裁：七言律诗

三月淮南柳色深，相看去住两关心。莺因求友声逾切，雁为离群思不禁。芳草将春青楚甸，暮云含雨碧吴岑。遂初尔有平生赋，何事驱驰雪满簪。
上乐
作者：陈基
朝代：明
体裁：古风

夕次泰州郭，朝行上乐里。密雨洒蒹葭，秋风落菰米。颇闻承平际，鱼盐贱如水。箫鼓乐丛祠，讴歌动成市。中原正格斗，击柝闻四鄙。官道日榛芜，生人等蝼蚁。依依烟际舟，两两舟中子。来往卖鱼虾，出入官军里。生长离乱间，不识纨与绮。失喜见王师，被服多华靡。买物不论钱，仆仆更拜起。何当罢战伐，万国收戎垒。山河归带砺，车书复大轨。有地尽蚕桑，无人不冠履。腐儒亦何需，归山守松梓。击壤尽馀年，此乐无穷已。
与文学古秦文仲游至正观
作者：陈基
朝代：明
体裁：七言律诗

西郭维舟水满津，从容郑圃得寻真。蓬莱路隔人间世，桃李花开劫后春。风雨或闻鲛杼响，弦歌曾与草堂邻。交游不忝羊求辈，岁晚相期迹未尘。
东塘
作者：陈基
朝代：明
体裁：古风

轻舟下溪口，却转东塘路。鸡犬近相闻，渔樵远城戍。虽经丧乱后，渐有承平趣。处处白蘋花，家家红槿树。
久雨
作者：陈基
朝代：明
体裁：五言律诗

久雨妨农事，那堪夜复晨。云浮沧海日，花误洞庭春。行路悲游子，匡时仰大臣。未甘栖遁迹，霄汉有通津。
乌夜啼引
作者：陈基
朝代：明
体裁：乐府曲辞

乌夜啼，在庭树，乌啼哑哑天欲曙。阿儿被诬身系狱，尽室烦冤受荼毒。乌啼何为绕吾屋？下堂唤妇起听乌，忽喜淮南儿有书。书中报道儿罪脱，此乐欣欣天下无。儿归拜母为母说，泰州使君当世杰。执法霜台旧司臬，明如青天皎如月。冤狱平反解缧绁，已死得生诬得雪。海可枯，山可裂，使君之德不可灭。乌啼爱我庭树枝，我爱使君君不知。使君归朝奉天子，日日听乌为君喜。
二十九日至淮安城南十五里述怀
作者：陈基
朝代：明
体裁：七言律诗

欲向江湖觅钓矶，此心长与事相违。添丁未办卢仝计，算老空知伯玉非。淮甸草肥宛地马，楚州人著汉官衣。将军奏罢平西捷，还许山翁倒载归。
二十二日狼山口观兵
作者：陈基
朝代：明
体裁：七言律诗

官军野次狼山口，铁骑犀船尽虎貙。杼轴万家供馈饷，旌旗千里亘江湖。膝行已伏诸侯将，面缚行申两观诛。淮海父兄争鼓舞，将军恐是汉金吾。
二十六日自通州赴淮安
作者：陈基
朝代：明
体裁：七言律诗

海虞城外经旬泊，狼五山前信宿留。六计西来思挠楚，三军左袒愿安刘。龙光夜吐雌雄剑，鱼尾朝衔甲乙舟。今日南风催挂席，浪花飞雪打船头。
二十日福山港寄省院张思廉陈惟允诸友
作者：陈基
朝代：明
体裁：七言律诗

汉将西征肃羽仪，简书日日有程期。东溟潮上犀船发，南斗星横虎节移。青入楚封山点点，白添吴镜雪丝丝。美人宴罢芙蓉署，一色银花翠压枝。
云文阁为邹伯常赋
作者：陈基
朝代：明
体裁：古风

公子爱修洁，宴坐焚椒兰。朱火生青烟，絪缊升博山。矞云成五色，佳丽不可殚。忽然为芝盖，轮囷殊未阑。轻风散纷郁，流芳花竹间。曲户春叫蘖，绮疏日阑珊。霏霏萦舞袖，欢乐有余闲。
仆尝夜梦从彦成饮彦成曰此荔枝浆也饮之令人寿子能为我赋之当赠三百壶予自口占一诗觉乃梦也及会玉山闻彦成酿酒果名荔枝浆以梦白之不觉大笑玉山曰君当书此诗吾当与子致酒以质所梦因莞尔书之彦成见之必更一笑也
作者：陈基
朝代：明
体裁：古风

凉州莫谩誇葡萄，中山枉诧松为醪。仙人自酿真一酒，洞庭春色嗟徒劳。琼浆滴尽生荔支，玉露泻入黄金卮。一杯入口寿千岁，安用火枣并交梨。不愿青州觅从事，不愿步兵为校尉。但令唤鹤共呼鸾，日日从君花下醉。
令丁镇
作者：陈基
朝代：明
体裁：古风

水路转下乐，远赴令丁镇。落日淡平芜，荒村带寒燐。平时富鱼稻，税薄民不困。莲芡亦时丰，足以禦饥馑。江湖岁或艰，老弱行蠢蠢。相携就淮食，不得辞远近。四野今尽荒，百亩无一垦。鞠为凫雁区，无复限封畛。师行辎重随，士饱筋力奋。经费固有常，变通亦宜论。吾闻古贤将，羊陆开吴晋。食足边备多，高标邈千仞。
倦绣图
作者：陈基
朝代：明
体裁：七言绝句

宫门深锁昼偏长，懒把春云绣作裳。恨不将身化胡蝶，长随飞絮近君王。
偶成二首
作者：陈基
朝代：明

武陵溪水碧湾湾，窈窕幽期不可攀。戴胜桑间飞自得，王雎洲上语相关。歌成桃叶临流和，采得蘋花带月还。见说荔支浆已熟，不分涓滴到人间。南州五月尚兼衣，白苧窗间未脱机。青李来禽书不至，荔支卢橘赋多违。水晶帘箔围晴昼，艾纳垆熏逗夕霏。为问上都城里客，菖蒲花发几时归。
偶成二首·其一
作者：陈基
朝代：明
体裁：七言律诗

武陵溪水碧湾湾，窈窕幽期不可攀。戴胜桑间飞自得，王雎洲上语相关。歌成桃叶临流和，采得蘋花带月还。见说荔支浆已熟，不分涓滴到人间。
偶成二首·其二
作者：陈基
朝代：明
体裁：七言律诗

南州五月尚兼衣，白苧窗间未脱机。青李来禽书不至，荔支卢橘赋多违。水晶帘箔围晴昼，艾纳垆熏逗夕霏。为问上都城里客，菖蒲花发几时归。
八月十三夜汎姚城江二首
作者：陈基
朝代：明

画船挝鼓唱回波，皓齿青蛾不用歌。好月爱看轮未满，清秋莫问夜如何？明将织女机丝动，寒恐姮娥白发多。天上清光应更足，羽衣安得共婆娑。何年江水出姚城，转觉东南地势倾。彩月夜当河汉动，客星秋入斗牛明。一波不起鱼龙静，百谷初登海宇清。生喜太平身少壮，浩歌击楫岂无情。
八月十三夜汎姚城江二首·其一
作者：陈基
朝代：明
体裁：七言律诗

画船挝鼓唱回波，皓齿青蛾不用歌。好月爱看轮未满，清秋莫问夜如何？明将织女机丝动，寒恐姮娥白发多。天上清光应更足，羽衣安得共婆娑。
八月十三夜汎姚城江二首·其二
作者：陈基
朝代：明
体裁：七言律诗

何年江水出姚城，转觉东南地势倾。彩月夜当河汉动，客星秋入斗牛明。一波不起鱼龙静，百谷初登海宇清。生喜太平身少壮，浩歌击楫岂无情。
再题葛仙翁移家图
作者：陈基
朝代：明
体裁：古风

列仙之人，其道无为。超然物表，游于希夷。厚禄不足致，好爵不足縻。所以许由辞尧不受禅，巢父闻之犹为洗耳河之湄。奈何葛仙翁，与世犹支离。求为句漏令，所欲何卑微。观翁此行亦良苦，妻子辛勤童婢饥。翁知学仙不学吏，委以民社将安施。仙家虽云足官府，奈此人间小黠并大痴。君不见陶潜弃官归故里，又不见马援谤兴由薏苡。纵得丹砂亦不多，谁信翁心澹如水。云门山，有灵药。归去来，山中乐。牛羊任所之，鸡犬从人缚。急将印绶送还官，变却姓名称抱朴。
凌州
作者：陈基
朝代：明
体裁：古风

晓出凌州南，昼行泥淖中。一步一踟蹰，四顾心忡忡。牵车者谁子，自言业为农。频岁值大水，田庐为之空。家有白发亲，日食忧不充。辛苦事商旅，庶以供飧饔。维人生两间，所贵亲爱钟。贫贱苟知养，奚必禄位丰。丈夫畏天命，敢不哀人穷。生世苦不偶，何由恤瘝痌。
凌州
作者：陈基
朝代：明

晓出凌州南，昼行泥淖中。一步一踟蹰，四顾心忡忡。牵车者谁子？自言业为农。频岁值大水，田庐为之空。家有白发亲，日食忧不充。辛苦事商旅，庶以供飧饔。维人生两间，所贵亲爱钟。贫贱苟知养，奚必禄位丰。丈夫畏天命，敢不哀人穷。生世苦不偶，何由恤瘝痌。
凤口
作者：陈基
朝代：明
体裁：古风

溪坞晚含风，山营夜依谷。栖鸟息复惊，归云断还续。画舸止宵征，连舻衔尾宿。戍鼓杂鸣笳，秋声一何肃。
函关二首
作者：陈基
朝代：明

水宿烦津吏，山行信馆人。度关车踯躅，入谷马逡巡。石戴泥中辙，风惊塞外尘。忧时非肉食，华发为谁新。万里西游客，归期趁早鸿。涧泉明晓练，山果落秋红。鸟度烟岚外，人行泥淖中。前途逢驿使，立马问关东。
函关二首·其一
作者：陈基
朝代：明
体裁：五言律诗

水宿烦津吏，山行信馆人。度关车踯躅，入谷马逡巡。石戴泥中辙，风惊塞外尘。忧时非肉食，华发为谁新。
函关二首·其二
作者：陈基
朝代：明
体裁：五言律诗

万里西游客，归期趁早鸿。涧泉明晓练，山果落秋红。鸟度烟岚外，人行泥淖中。前途逢驿使，立马问关东。
分省早集怀钱员外蔡都事汤管勾
作者：陈基
朝代：明
体裁：古风

閒岁涉戎旅，终年废丘壑。一为尘网婴，竟负烟霞约。今晨适公署，时暑秋已薄。山翠落檐楹，湖光映帘幕。同袍二三侣，分携异今昨。畏途属贤劳，端居念离索。蹉跎愧衰暮，僶俛参画诺。临事每参差，忧时空謇谔。览此山水胜，写我情虑恶。迟子早还归，开尊共斟酌。
分省诸公邀西湖宴集
作者：陈基
朝代：明
体裁：七言律诗

湖上相逢宴屡开，紫薇花下约同来。水光酿绿凝歌袖，山色分青入酒杯。蛱蝶影随罗扇动，琵琶声逐画船回。独怜英骨埋芳草，南拱枝头蜀鸟哀。
分署望凤凰山
作者：陈基
朝代：明
体裁：古风

秋气日以佳，微云不成雨。青山天际来，与我为宾主。飞龙及舞凤，突兀在庭户。须臾雾霭收，草树粲堪数。謇予麋鹿姿，讵意婴圭组。蹙缩匪天真，驱驰漫尘土。偶坐属无喧，晴容湛空宇。欲去复踟蹰，此意谁当与。
刈草行
作者：陈基
朝代：明
体裁：古风

原上秋风吹百草，半青半黄色枯槁。城头日出光杲杲，腰镰晓踏城门道。门头草多露未晞，尔镰利钝尔自知。一人刈草一马肥，马不肥兮人受笞。城中官厩三万匹，一匹日餐禾一石。
别后闻入杭赋诗以寄
作者：陈基
朝代：明
体裁：古风

柳洲寺下丝竹繁，苏小墓边风日暄。天开十里水如镜，雨过六桥花欲言。画船夜听孤山鹤，铁苗晓惊天竺猿。归来相迟桃源上，为唱《竹枝》倾绿樽。
十一月晦与同幕诸公登南高峰因过湖上小集二首
作者：陈基
朝代：明

共上南屏第一层，海风吹鬓雪鬅鬙。山盘地脉来天目，城抱江流似蒋陵。近郭昼行多畏虎，并湖寒尽未收冰。倚阑閒说承平事，知是昆明劫外僧。落日湖头舣画船，买鱼沽酒不论钱。共过天下登临地，却忆官家全盛年。绿水映霞红胜锦，远山凝黛澹如烟。相携此夕干戈际，一听笙歌一慨然。
十一月晦与同幕诸公登南高峰因过湖上小集二首·其一
作者：陈基
朝代：明
体裁：七言律诗

共上南屏第一层，海风吹鬓雪鬅鬙。山盘地脉来天目，城抱江流似蒋陵。近郭昼行多畏虎，并湖寒尽未收冰。倚阑閒说承平事，知是昆明劫外僧。
十一月晦与同幕诸公登南高峰因过湖上小集二首·其二
作者：陈基
朝代：明
体裁：七言律诗

落日湖头舣画船，买鱼沽酒不论钱。共过天下登临地，却忆官家全盛年。绿水映霞红胜锦，远山凝黛澹如烟。相携此夕干戈际，一听笙歌一慨然。
十六日开船值北风大作复泊北门
作者：陈基
朝代：明
体裁：五言律诗

风急江难渡，天寒雪更飘。济川虽有楫，跨海恨无桥。使节辞吴近，官军去楚遥。北门仍系缆，山雨夜萧萧。
发吴门
作者：陈基
朝代：明
体裁：古风

少壮不解武，衰老却从军。将相北出师，部伍各骏奔。伐鼓震城阙，树羽隐秋旻。水师歘龙骧，铁骑纷云屯。军容亦已肃，士气悉欲伸。载咏《东山》什，感激为逡巡。顾余麋鹿姿，辱参罴虎群。颓然介冑间，见此逢掖臣。微禄不逮养，匪材胡足珍。驱驰宠辱途，俯仰愧君亲。秋风吹海涛，落木满江津。去去勿踟蹰，浩歌天宇新。
吕梁
作者：陈基
朝代：明
体裁：七言律诗

扁舟又向吕梁归，浩荡中流看翠微。浊浪满河冰乱走，黄云垂地雪交飞。奉身误叱王遵驭，涉世频沾阮籍衣。日暮不须吹短笛，沙鸥犹恐未忘机。
君住耶溪南
作者：陈基
朝代：明
体裁：古风

君住耶溪南，我住耶溪北。咫尺不知名，采莲始相识。君爱莲有花，我爱莲有实。花实本同根，君心勿相失。
听宁上人弹琴
作者：陈基
朝代：明
体裁：古风

忽忽岁将晏，郁郁不自聊。况兹霜露集，惊飙振寒条。之子从何来，携琴□衡茅。为我理素曲，五音纷以调。庄听敛手衽，幽忧为之消。鸾凤戏云中，馀音相与飘。别鹤惊宵露，众葩悦春朝。婉丽不可极，忽复变萧寥。清风散六合，白日耀层霄。流水一何深，泰山一何高。聘鲁慨观乐，适齐感闻《韶》。畴知今日乐，俯仰千载遥。寤言欲报之，愧乏英琼瑶。
听歌水调有感
作者：陈基
朝代：明
体裁：古风

江流清复清，江草接江亭。何人歌《水调》，馀韵入青冥。歌者不知苦，听者有馀情。坐令离别客，白发镜中生。
吴江
作者：陈基
朝代：明
体裁：五言律诗

城邑带秋水，盈盈笠泽湄。西风一夜起，鸿雁尽南飞。晋日东曹掾，唐朝左拾遗。长揖谢轩冕，悠悠千载期。
塘西
作者：陈基
朝代：明
体裁：古风

牵舟复摇橹，日出还亭午。风递五林秋，云挟塘西雨。盈盈采莲桨，坎坎迎神鼓。对此欲忘归，停桡更容与。
夏夜怀李尚志
作者：陈基
朝代：明
体裁：古风

蟋蟀已在壁，烦暑犹未歇。离居感时序，忧端难断绝。绿树含微风，明河湛初月。念子行未归，徘徊至明发。
大江
作者：陈基
朝代：明
体裁：古风

夏后道九川，江源起西极。想当疏凿际，毫发无遗力。奔流赴东海，吐纳潮与汐。万古天堑雄，汹涌限南北。时秋八月望，烟雾四开辟。皓月丽中天，华星列东壁。俯击乱流楫，仰送抟风翮。眼空牛渚舟，气傲南楼席。平生临深戒，所至每兢惕。此夕独疏狂，四顾无与敌。风伯引轻帆，百怪皆辟易。前瞻狼五山，亭亭倚秋碧。
如皋县
作者：陈基
朝代：明
体裁：古风

晓行过如皋，草露凄已白。井邑无人烟，原野有秋色。缁褐两三人，牢落徒四壁。似讶官军至，拱立衢路侧。伊昔淮海陬，土俗勤稼穑。潟卤尽桑麻，闾阎皆货殖。及兹值兵燹，道路分荆棘。十室九逃亡，一顾三叹息。王师重拯乱，主将加隐恻。戒吏剪蒿莱，分曹理盐筴。眷眷恤疮痍，迟迟历阡陌。上天合助顺，九土期载辟。白首忝戎行，临风增感激。
娄江即事简郭羲仲瞿惠夫秦文仲陆良贵兼寄顾草堂
作者：陈基
朝代：明
体裁：七言律诗

娄江江上楼居好，沧海海头城邑新。蛮郎打鼓争起柂，鲛客捧珠来售人。风灯照人不数点，霜月涌波才一轮。人生会合岂易得，看剑引杯宁厌频。
娄江杂诗
作者：陈基
朝代：明
体裁：七言律诗

百雉坚城镇海头，霜风中夜肃貔貅。乾坤浩荡鲸波息，井邑苍茫蜃气浮。民瘼东来皆可念，妖氛西望未全收。将军莫负黄金印，一鼓归封万户侯。
孟冬观淮水
作者：陈基
朝代：明
体裁：古风

孟冬日日东风狂，长淮水与风争强。层涛如山势欲立，怒潮逆上相颉颃。大舟乱流流转急，人马蚁集骇欲僵。篙师捩柂誇好手，迎风簸浪抑且扬。小舟径渡矜勇捷，翩如一叶凌空翔。须臾掀舞浪花里，回澜百折争低昂。我闻夏后分四渎，百川受职皆循良。迩来洪河恣陆梁，清浊混殽隳旧防。昨者王师扼淮口，坐制鲸鲵如犬羊。天吴罔象不敢动，河失故道谁之殃。汉武当年塞瓠子，劳民兆乱纷抢攘。中原父子化鱼鳖，至今千里无耕桑。我欲愬帝敕河伯，使复故道安天常。清者自清浊自浊，勿冒约束干明章。不然帝怒速致讨，河伯戮死吁谁伤。
寄匡山人
作者：陈基
朝代：明
体裁：七言绝句

早春相见又经秋，秋水迢迢阻泛舟。每见玉山问消息，荔浆何日寄江楼？
寄友人
作者：陈基
朝代：明
体裁：七言律诗

扁舟三月到江城，匹马先寻北郭生。雨过小楼春寂寂，鸟啼修竹晓嘤嘤。家无黄耳传乡信，门有苍头记客名。见说终南真可隐，剩判秋色为君清。
寄姚子章
作者：陈基
朝代：明
体裁：古风

闻君又作钱塘客，多在青楼少泉石。佳人姓苏名小小，占断西湖好春色。沙棠为舟桂为桨，惊起鸳鸯飞两两。有时醉倒百花间，不记六桥新月上。行乐须当少壮时，英雄自古皆堪悲。归来莫负张京兆，鹦鹉窗间唤画眉。
寄沈仲说二首
作者：陈基
朝代：明

欲采芙蓉寄所思，秋江风露正离离。每因见月怀玄度，可但看诗说项斯。溪上燕辞华屋早，槎头鱼上碧波迟。太平无事差科了，归共原泉理钓丝。野人篱落并江濆，竹里流泉竹外云。好学橐驼惟种树，莫誇司马最能文。小桥斜接渔樵路，落日争呼雁鹜群。独忆咏归亭上客，久留城府思纷纷。
寄沈仲说二首·其一
作者：陈基
朝代：明
体裁：七言律诗

欲采芙蓉寄所思，秋江风露正离离。每因见月怀玄度，可但看诗说项斯。溪上燕辞华屋早，槎头鱼上碧波迟。太平无事差科了，归共原泉理钓丝。
寄沈仲说二首·其二
作者：陈基
朝代：明
体裁：七言律诗

野人篱落并江濆，竹里流泉竹外云。好学橐驼惟种树，莫誇司马最能文。小桥斜接渔樵路，落日争呼雁鹜群。独忆咏归亭上客，久留城府思纷纷。
寄玉山
作者：陈基
朝代：明
体裁：七言律诗

我爱玉山佳树林，草堂终岁有馀阴。巢安翡翠春云煖，窗护芭蕉夜雨深。宝篆焚香留睡鸭，綵笺行墨写来禽。万竿修竹休教洗，日日平安报好音。
寄玉山兼简匡庐外史
作者：陈基
朝代：明
体裁：七言律诗

美人不见已三月，日日相思赋角弓。兴发颇疑诗有助，忧来翻讶酒无功。未须结客游樊上，却儗移家住瀼东。与报匡庐于外史，新醅宜压荔枝红。
寄萧尊师
作者：陈基
朝代：明
体裁：古风

我昔山中寻紫芝，道遇真人行若飞。自言鍊骨有仙术，曾事神农为雨师。自从别后三千岁，不住尘寰即方外。我昨题诗遗羡门，为问真人定安在。答云往日隐东蒙，上下风雨骑苍龙。只今卖药居灵越，来往三吴弄明月。天上非无十二楼，人间乃复爱沧洲。时时跨鹤乘云气，历览无穷跨九州。劳生苦为尘缘缚，安得从之超广漠。手折三株海上花，去随鸾凤巢阿阁。
寄葛子熙杨季民
作者：陈基
朝代：明
体裁：七言律诗

去年京国樱桃熟，公子亲沾荐庙馀。色映金盘分处近，恩兼冰酪赐来初。酒酣惜与杨生别，诗罢叨从葛老书。今日江南春雨歇，乱啼黄鸟正愁予。
寄陈庶子参军兼简饶介之郎中
作者：陈基
朝代：明
体裁：七言律诗

楚天漠漠水迢迢，千里怀人不自聊。帷幄喜闻延曲逆，行间窃忝事嫖姚。江空不采芙蓉寄，岁暮唯歌桂树招。华盖仙翁如见问，为言髀肉近都销。